Diari Oficial de la Generalitat Valenciana


Sumari del DOGV 8607, del 06-08-2019 (2019/7592)

RESOLUCIÓ de 3 de juliol de 2019, de la Subdirecció General de Relacions Laborals, per la qual es disposa el registre i publicació del text del Conveni col·lectiu de treball per al sector d'empreses i treballadors de transport de malalts i accidentats en ambulància (transport sanitari) de la Comunitat Autònoma Valenciana, per als anys 2018-2023 (08501404358752).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8607

Data del DOGV
:   06-08-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/7592


Data del document
:   03-07-2019

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 3 de juliol de 2019, de la Subdirecció General de Relacions Laborals, per la qual es disposa el registre i publicació del text del Conveni col·lectiu de treball per al sector d'empreses i treballadors de transport de malalts i accidentats en ambulància (transport sanitari) de la Comunitat Autònoma Valenciana, per als anys 2018-2023 (55000439823589). [2019/7592]  
  
Vist el text del Conveni col·lectiu de treball per al sector d'empreses i treballadors de transport de malalts i accidentats en ambulància (transport sanitari) de la Comunitat Autònoma Valenciana, per als anys 2018-2023, firmat per la comissió negociadora integrada pels representants de la part empresarial, a través de l'Associació de la Comunitat Valenciana d'Empreses d'Ambulàncies (ACVEA), i per la representació dels treballadors, a través de la Federació de Serveis Públics d'UGT-País Valencià, la Federació de Serveis a la ciutadania de CCOO del País Valencià, i la Central Sindical Independent i de Funcionaris (CSIF), i de conformitat amb allò que disposa l'article 90, apartats 2 i 3, del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, l'article 2 del Reial decret 713/2010, de 28 de maig, sobre Registre i Depòsit de Convenis i Acords Col·lectius de Treball i els articles 3 i 4.3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que establix l'article 51.1 de l'Estatut d'Autonomia de la Comunitat Valenciana, i en el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió negociadora, i depòsit del text del conveni.  
  
Segon  
Disposar la seua publicació en el Diari Oficial de la Generalitat Valenciana.  
  
València, 3 de juliol de 2019.- El subdirector General de Relacions Laborals: Juan Ignacio Soler Tormo.  
  
  
  
Conveni col·lectiu de treball per al sector d'empreses i treballadors de transport de malalts i accidentats en ambulància (transport sanitari) de la Comunitat Autònoma Valenciana, per als anys 2018-2023  
  
  
Disposició preliminar  
  
En funció de la legitimació i la capacitat legal reconeguda mútuament per les parts, s'acorda aquest segon conveni col·lectiu de transport sanitari en l'àmbit de la Comunitat Autònoma Valenciana, subscrit per ACVEA, UGT, CCOO i CSIF, designant als efectes legals pertinents com a domicili de les parts els següents:  
Associació de la Comunitat Valenciana d'Empreses d'Ambulàncies (ACVEA)  
Avinguda Miguel Hernández, núm. 3-D, 46966 Aldaia (València)  
Federació de Serveis Públics d'UGT-País Valencià  
C/ Arquitecte Mora, núm. 7-2, 46361 València  
Federació de Serveis a la Ciutadania de CCOO del País València  
Plaça Nàpols i Sicília, núm. 5-2n, 46915 València  
Central Sindical Independent i de Funcionaris (CSIF)  
C/ Gibraltar, núm. 11, 46856 València  
  
  
CAPÍTOL I  
Disposicions generals  
  
Article 1. Àmbit funcional  
Aquest conveni serà aplicable als treballadors i empreses dedicades al transport sanitari terrestre, de malalts i/o accidentats, així com el transport d'òrgans, sang, mostres biològiques i equips mèdics.  
  
Aquest conveni serà aplicable a totes les empreses del sector.  
  
També s'aplicarà a aquelles empreses que, independentment de la seua activitat econòmica principal, resulten concessionàries o adjudicatàries dels dits serveis de transport, o bé els contracten o subcontracten amb els organismes o empreses corresponents.  
  
Article 2. Àmbit territorial  
Aquest conveni és d'àmbit autonòmic i afectarà els centres de treball compresos dins del seu àmbit funcional, situats en el territori de la Comunitat Autònoma Valenciana, encara que el domicili de l'empresa estiga ubicat fora d'aquesta.  
  
Article 3. Àmbit personal  
Aquest conveni serà aplicable a tots els treballadors que presten serveis en les empreses delimitades en els àmbits funcional i territorial, siga quina siga la seua categoria professional, amb l'única excepció del personal directiu a què es refereix l'article 2n del Reial decret legislatiu 1/1995, de 24 de març. Aquest personal és de lliure designació per l'empresa i la seua relació laboral es regirà pel seu contracte de treball i, si és el cas, per la normativa especial que els siga aplicable.  
  
Les dues parts manifesten expressament la intenció de no pactar convenis col·lectius en àmbits inferiors al d'aquest conveni.  
  
Article 4. Àmbit temporal  
Aquest conveni entrarà en vigor a tots els efectes l'endemà de ser publicat en el Diari Oficial de la Generalitat Valenciana, sense perjudici del que expressament puga indicar el text d'aquest conveni, i especialment dels efectes econòmics que tindran efectes des de l'1 de juliol de 2018.  
Els efectes d'aquest conveni s'estendran fins al 31 de desembre de 2023.  
Aquest conveni quedarà automàticament denunciat quan finalitze.  
  
No obstant el que s'ha dit més amunt, i per a evitar el buit normatiu que en qualsevol altre cas produiria una vegada acabada la vigència inicial del conveni o la de qualsevol de les seues pròrrogues, continuarà regint íntegrament, tant en el contingut normatiu com en l'obligacional, fins que siga substituït per un altre o deixe d'estar en vigor perquè el període d'ultraactivitat del conveni sense un nou text convencional ha finalitzat.  
  
Article 5. Comissió negociadora del conveni  
Finalitzat el termini de vigència del conveni, les parts hauran de constituir la nova comissió negociadora dins del mes següent a la finalització de la vigència en què s'hauran de reconéixer les parts i marcar un calendari de reunions.  
  
Article 6. Ultraactivitat del conveni  
La ultraactivitat d'aquest conveni durarà fins que siga substituït per un altre conveni.  
  
Article 7. Condicions més beneficioses  
A. Garantia personal  
Totes les condicions econòmiques i de qualsevol índole contingudes en aquest conveni tenen la consideració de mínimes.  
Per tant, els pactes, les clàusules i les condicions vigents en qualsevol contracte, considerats globalment i que en el còmput anual impliquen condicions més beneficioses per al treballador o grup de treballadors en relació amb els que s'estableixen, subsistiran com a garantia personal de qui els gaudisca.  
B. Compensació i absorció  
Els complements personals pactats en els convenis d'empresa i autonòmic anteriors no seran compensables ni absorbibles.  
  
Article 8. Vinculació a la totalitat  
Les condicions pactades en aquest conveni formen un tot orgànic i indivisible i, als efectes de l'aplicació pràctica, seran considerades globalment. En el cas que l'autoritat administrativa o judicial competent, en l'ús de les seues facultats, no homologue algun dels seus articles o part del seu contingut, aquest conveni quedarà nul i sense cap eficàcia, i s'haurà de procedir a la reconsideració del contingut total, llevat que el contingut del dit article o articles no tinga un contingut econòmic; en aquest cas, es revisaran només els articles rebutjats.  
  
  
Article 9. Inaplicació de les condicions establides en el conveni  
Els acords d'inaplicació de les condicions establides en aquest conveni a l'empara del que disposa l'Estatut dels Treballadors hauran de notificar-se a la comissió paritària del conveni.  
L'acord aconseguit per les empreses que apliquen aquest conveni i els representants legals dels treballadors haurà de ser comunicat a la comissió paritària del conveni en un termini màxim de 15 dies des que és aprovat, i quedarà invalidat si no es compleix aquest requisit.  
  
L'acord contindrà una clàusula que en limitarà l'aplicació temporal.  
  
Si no s'aconsegueix cap acord, qualsevol de les parts podrà acudir a la comissió paritària del conveni, que mediarà entre les parts segons el que estableixen les funcions de la comissió paritària.  
En cas de discrepància entre les parts de la comissió paritària, les parts acorden ajustar-se al que estableix l'Estatut dels Treballadors i l'Acord de solució extrajudicial de conflictes col·lectius vigent (DOGV 08.07.2010), de manera que qualsevol de les parts pot acudir, si ho estima oportú, al Tribunal d'Arbitratge Laboral de la Comunitat Valenciana. Les parts acorden que, en cas de no arribar a un acord en seu de mediació, s'hauran de sotmetre a arbitratge vinculant davant de l'esmentat Tribunal d'Arbitratge Laboral de la Comunitat Valenciana.  
Els representants legals dels treballadors, així com els representants sindicals, estan obligats a tractar i mantindre en l'absoluta reserva la informació rebuda i les dades a què ha tingut accés com a conseqüència del que estableixen els paràgrafs anteriors i a observar sigil professional.  
  
  
Article 10. Articulació de la negociació col·lectiva. Regulació subsidiària i modificacions normatives  
En tot el que no estiga previst en aquest conveni, caldrà ajustar-se al que preveu el conveni col·lectiu estatal per a les empreses i treballadors de transport de malalts i accidentats en ambulància i per la normativa vigent en cada moment.  
Si durant la vigència d'aquest conveni s'estableix una normativa nova o modificacions que afecten qualsevol de les matèries regulades en el conveni, les parts signants, a petició de qualsevol de les dues, es reuniran a fi d'analitzar les conseqüències i les repercussions que les variacions introduïdes puguen tindre en el contingut del conveni i, si és el cas, hauran d'adaptar-les per tal de mantindre l'equilibri del conjunt existent amb anterioritat a les dites variacions.  
  
  
CAPÍTOL II  
Organització del treball, productivitat, qualitat i eficiència  
  
Article 11. Facultats organitzatives del treball  
L'organització del treball en els establiments, centres de treball o dependències de les empreses és facultat de la direcció, d'acord amb el que es preveu legalment i convencionalment.  
  
Article 12. Rendiments productius  
Les empreses podran implantar els sistemes de mesurament del treball i dels nivells de rendiment i productivitat dels seus treballadors que estimen convenients, de conformitat amb els mètodes objectius internacionalment admesos, amb una negociació prèvia amb els representants dels treballadors de les empreses. En aquests casos, els treballadors hauran d'adaptar-se a la productivitat establida objectivament.  
En relació amb la qualitat del servei prestat, el treballador s'haurà d'ajustar igualment a les instruccions que l'empresa indique en l'exercici regular de les seues facultats directives, i es considerarà que el tipus d'activitat que es desenvolupa en el sector i en les seues empreses depén en gran manera de la captació i el manteniment del nombre més gran de clients possible. A aquests efectes, es fomentarà la formació en tècniques de qualitat per part de les empreses.  
  
  
CAPÍTOL III  
Sistema de classificació professional  
  
Article 13. Classificació professional  
La classificació professional del personal consignada en aquest conveni col·lectiu és merament enunciativa i no implica que s'hagen de tindre previstos tots els grups professionals i dins de les divisions orgàniques i funcionals, ni que s'hagen de tindre previstes aquestes si les necessitats i el volum de les empreses no ho requerixen, sempre que les funcions que figuren per a cada una no es desenvolupen en l'empresa.  
  
  
Article 14. Grups professionals  
El personal inclòs en l'àmbit d'aplicació d'aquest conveni col·lectiu s'estructura basant-se en els grups professionals següents, en atenció a les funcions primordials que duen a terme:  
Grup A. Personal superior i tècnic.  
Grup B. Personal administratiu i informàtic.  
Grup C. Personal d'explotació.  
  
a) Definició del grup professional Grup A. Personal superior i tècnic i descripció de les seues funcions  
El grup professional A comprén els qui, en possessió de grau universitari, o titulacions anteriors equivalents, o els qui sense titulació acrediten preparació derivada de la pràctica continuada, han sigut contractats per a exercir funcions i responsabilitats sobre organització, explotació, administració, etc. en l'àmbit de l'empresa. S'exceptua d'aquest grup el personal que haja d'estar enquadrat en els grups professionals B o C amb independència de la titulació habilitant. El constitueixen les categories professionals següents:  
- Director/a d'àrea: és qui, en els serveis centrals de l'empresa, està al capdavant d'un dels departaments o àrees específiques en què es puga estructurar aquesta i depén directament de la direcció de l'empresa.  
  
- Metge/essa: és qui exerceix funcions o treballs corresponents a la seua titulació acadèmica i professional.  
- Tècnic/a superior: és el personal que, en possessió d'un títol expedit per una escola tècnica superior o facultat universitària, exerceix dins de l'empresa amb responsabilitat directa les funcions pròpies de la seua professió, amb independència que tinga personal subordinat o no i duga a terme, de manera habitual, funcions directives o no.  
  
- Tècnic/a mitjà: és el personal que, en possessió d'un títol expedit per les escoles tècniques de grau mitjà, exerceix dins de l'empresa, amb responsabilitat directa, les funcions pròpies de la seua professió, independentment de que tinga personal a càrrec seu o no i exercisca funcions directives o no.  
- Diplomat/ada: és el personal que, amb un diploma expedit per centres docents oficialment reconeguts o homologats, que no requerisca les condicions exigibles per les escoles tècniques o per les facultats universitàries, du a terme, dins de les empreses, funcions tècniques i específiques per a les que ha sigut contractat en virtut del seu diploma, tinga personal sota la seua dependència o no.  
- Infermer/a: es comprén en aquesta categoria a qui, amb el títol oficial habilitant corresponent (ATS, DUE o equivalent), realitza els treballs propis de la seua professió.  
b) Definició del grup professional Grup B. Administratiu i informàtic i descripció de les seues funcions  
El grup professional B de personal administratiu comprén als qui, sota les directrius de la direcció de l'empresa i amb els mitjans operatius i informàtics que aquesta li assigne, executen de manera habitual les funcions pròpies de l'administració de l'empresa en l'àmbit d'aquesta. El componen les categories professionals següents:  
- Cap administratiu/iva: és el responsable immediat del personal operatiu que tinga a càrrec seu.  
- Oficial/a administratiu/iva: pertanyen a aquesta categoria aquells qui, amb la titulació corresponent, o amb cinc anys d'experiència en un càrrec equivalent, facen normalment els treballs administratius.  
- Auxiliar administratiu/iva: és l'empleat qui, amb la titulació corresponent, realitza els treballs administratius d'acord amb la seua categoria.  
- Aspirant administratiu/iva: és el personal de setze anys que, sense formació professional, dins dels terminis i en els termes legals establits, compatibilitza treball i estudi o formació específica, i adquireix els coneixements necessaris per a exercir un ofici o lloc de treball del grup professional administratiu.  
- Telefonista: aquesta categoria comprén el personal que, en les diverses dependències de l'empresa, tinga assignada exclusivament la missió d'establir les comunicacions telefòniques amb l'interior o amb l'exterior, que pren i transmet els encàrrecs i els avisos que rep, atén i classifica segons les àrees i els tipus de serveis les telefonades que es reben. Podrà igualment tindre assignades funcions complementàries de recepció o administratives, compatibles amb la seua tasca professional.  
  
- Ordenança: és el personal la missió del qual consisteix a efectuar els encàrrecs de qualsevol tipus que li encomanen, com distribuir correspondència, fer tasques de missatgeria, etc., per part de la direcció de l'empresa, o bé pels caps administratius i encarregats operatius, i col·laborar en funcions auxiliars, administratives principalment, com l'arxiu de documents, en la mesura que se li adjudiquen.  
  
El subgrup professional de personal d'informàtica comprén els qui executen de manera habitual les funcions pròpies de sistemes d'informació i organització. El componen les categories professionals següents:  
  
- Analista de processament de dades: és el personal que verifica anàlisis orgàniques d'operacions complexes per a obtindre-hi una solució mecanitzada, que es refereix a cadenes d'operacions que s'han de continuar, documents que cal obtindre, disseny de documents, tractament de fitxers i definició del tractament i l'elaboració completa dels expedients tècnics d'aplicacions complexes fins que estiguen acabats.  
- Programador/a: és el personal que estudia els processos complexos predefinits, confecciona organigrames detallats del tractament, redacta programes en el llenguatge de programació que se li indica i confecciona proves d'assaig, posa a punt els programes, en completa expedients tècnics i documenta el manual de consola.  
- Operador/a: és qui manipula i controla ordinadors dotats de sistemes operatius capaços de treballar en multiprogramació, principalment equips i programes de naturalesa complexa. Ha de saber detectar i resoldre problemes operatius i definir-los com a errors d'operació o de màquina.  
c) Definició del grup professional grup C. Personal d'explotació i les seues categories professionals  
El grup professional C de personal d'explotació es compon pels qui, sota la direcció del personal superior i tècnic, executen els diversos treballs i tasques propis de l'explotació i el funcionament correcte dels establiments o centres de treball de les empreses i que li són encomanats en consonància amb l'ofici o els coneixements específics. El componen les categories professionals següents:  
- Cap d'equip: és el responsable immediat del personal d'explotació que tinga a càrrec seu.  
- Cap de tràfic: és qui té a càrrec seu planificar i supervisar els moviments dels vehicles de l'empresa, així com la recepció de telefonades i captació i generació de serveis.  
- TES conductor/a: és l'empleat què és contractat per a conduir els vehicles d'assistència sanitària, que ha d'estar en possessió del permís de conduir corresponent i una titulació suficient (RD 836/2012). Farà les tasques pròpies de la seua professió relacionades amb el malalt i/o accidentat necessàries per a la prestació correcta del servei, així com les tasques auxiliars i complementàries relacionades amb el vehicle, incloses la neteja i el manteniment bàsic. L'empresa estarà obligada a facilitar i assumir el cost de la formació necessària per a accedir a la titulació, certificació o permís de conduir que en cada cas exigisquen les entitats beneficiàries del servei en les condicions establides en l'article 33.5.d d'aquest conveni col·lectiu.  
- TES ajudant/a conductor/a: tindrà les tasques pròpies de portalliteres i coneixements sanitaris per a l'atenció i el seguiment del pacient, i farà les tasques pròpies de la seua professió relacionades amb el malalt i/o accidentat necessàries per a la prestació correcta del servei, així com les tasques auxiliars i complementàries relacionades amb el vehicle, incloses la neteja i el manteniment bàsic, i haurà d'estar en possessió del permís de conduir corresponent i la titulació suficient (RD 836/2012). Les tasques de conducció no podran sobrepassar el 50 % de la jornada en còmput anual mentre tinguen la retribució com a ajudants. L'empresa estarà obligada a facilitar i assumir el cost de la formació necessària per a accedir a la titulació, certificació o permís de conduir que en cada cas exigisquen les entitats beneficiàries del servei en les condicions establides en l'article 33.5.d d'aquest conveni. Aquesta formació s'adequarà a la legislació vigent sobre pràctiques i formació.  
  
- TES portalliteres: tindrà les tasques pròpies de portalliteres i coneixements sanitaris per a l'atenció i el seguiment del pacient, farà les tasques auxiliars i complementàries relacionades amb el vehicle, incloses la neteja i el manteniment bàsic, i amb el malalt i/o accidentat necessàries per a la prestació correcta del servei.  
- Cap de taller: aquesta categoria inclou als qui, amb la capacitat tècnica precisa, tenen a càrrec seu la direcció d'un taller, i ordenen i vigilen els treballs que s'hi fan.  
- Mecànic/a: es classifiquen en aquesta categoria els qui, amb coneixements teoricopràctics de l'ofici, adquirits en un aprenentatge degudament acreditat, o amb una pràctica extensa en l'activitat, facen els treballs de reparació de vehicles, sota les ordres i la supervisió del cap de taller, si és el cas.  
- Ajudant/a de mecànic/a: s'inclou en aquesta categoria qui, amb coneixements generals sobre l'ofici, pot col·laborar amb el mecànic en els treballs que aquest faça.  
- Xapista: es classifiquen en aquesta categoria els qui, amb coneixements teoricopràctics de l'ofici, adquirits en un aprenentatge degudament acreditat, o amb pràctica extensa en l'activitat, facen els treballs de reparació de vehicles, sota les ordres i la supervisió del cap de taller, si és el cas.  
- Pintor/a: es classifiquen en aquesta categoria els qui, amb coneixements teoricopràctics de l'ofici, adquirits en un aprenentatge degudament acreditat, o amb pràctica extensa en l'activitat, facen els treballs de reparació de vehicles, sota les ordres i la supervisió del cap de taller, si és el cas.  
- Personal de neteja: és el personal encarregat de la neteja general del centre de treball o l'establiment, així com del manteniment de la higiene i la salubritat de les instal·lacions i els serveis d'ús públic.  
  
- Treballador/a en formació: és el personal de setze anys o més que, sense formació professional específica, dins dels terminis i en els termes legals establits, compatibilitza treball i estudi o formació específica, i adquireix els coneixements necessaris per a exercir un ofici o lloc de treball del grup professional administratiu d'explotació. Si supera el període de formació i continua en l'empresa, aquest personal tindrà la categoria professional que li corresponga per la formació requerida.  
  
  
Article 15. Mesures de flexibilitat interna. Mobilitat funcional  
A fi d'afavorir una posició competitiva millor en el mercat de les empreses afectades per aquest conveni, així com per a possibilitar una resposta millor a les exigències de la demanda i l'estabilitat en l'ocupació, s'acorden les mesures següents:  
La mobilitat funcional en el si de l'empresa que s'efectuarà sense perjudici dels drets econòmics i professionals del treballador i no tindrà més limitacions que les exigides per les titulacions acadèmiques o professionals precises per a exercir la prestació laboral i la pertinença al grup professional. S'entendrà per grup professional el que agrupe unitàriament les aptituds professionals, titulacions i contingut general de la prestació.  
La mobilitat funcional per a la realització de funcions no corresponents al grup professional només serà possible si hi ha raons tècniques i organitzatives que la justifiquen i pel temps imprescindible per a atendre-les. En el cas de comanda de funcions, aquesta haurà d'estar justificada per necessitats peremptòries o imprevisibles de l'activitat productiva.  
L'empresari haurà de comunicar aquesta situació als representants dels treballadors.  
La mobilitat funcional s'haurà d'efectuar sense detriment de la dignitat de treballador i sense perjudici de la seua formació i promoció professional, i tindrà dret a la retribució corresponent a les funcions que execute efectivament, llevat dels casos d'encàrrec de funcions inferiors, en els quals mantindrà la retribució d'origen. No es podran invocar les causes de l'acomiadament per ineptitud sobrevinguda o de falta d'adaptació en els supòsits de realització de funcions diferents de les habituals com a conseqüència de la mobilitat funcional.  
Si com a conseqüència de la mobilitat funcional es fan funcions superiors a les del grup professional per un període superior a quatre mesos durant un any o a sis durant dos anys, qualsevol treballador interessat podrà reclamar la cobertura de la vacant corresponent.  
  
El Pla de millora en la qualitat del servei d'ambulàncies i la igualtat de formació professional del personal del mateix grup professional tenen conseqüència immediata expressa en la mobilitat funcional per a la prestació de serveis indistintament en les unitats de transport de tipus A1, A2, B i C.  
Els canvis que es produïsquen de lloc de treball es duran a terme, en tot cas, respectant la normativa general en matèria de modificació substancial de les condicions de treball.  
Les empreses no podran condicionar la mobilitat funcional establida en el paràgraf anterior a qüestions ideològiques, de sexe, religió, raça o filiació política o sindical; igualment, respectaran la igualtat d'accés a qualsevol lloc de treball per part de l'home i la dona, sense cap discriminació, així com dels treballadors temporals o eventuals, que només posseiran les limitacions que, quant a la modalitat contractual, s'hagen establit legalment.  
De la mateixa manera, les empreses no podran utilitzar aquesta eina d'organització del treball com a mesura accessòria o substitutiva del règim disciplinari establit en aquest conveni col·lectiu.  
A més dels supòsits previstos en la llei, s'autoritza expressament la mobilitat funcional per als treballadors que pateixen algun tipus de malaltia que els inhabilita per a desenvolupar el seu lloc de treball, i que no poden, per qualsevol motiu, obtindre la incapacitat laboral, perquè puguen ser assignats a qualsevol altre lloc de treball dels que hi ha en l'empresa. Per als dits casos serà necessari l'informe mèdic que declare si és apte o no per a realitzar els treballs específics de la seua categoria. El dit informe serà comunicat als representants legals, sempre que no hi haja oposició del treballador, que s'haurà d'incorporar al seu nou lloc en el termini improrrogable de tres dies.  
  
De la mateixa manera, s'autoritza expressament la mobilitat funcional en els termes que preveu aquest conveni per als casos de privació del permís de conduir per suspensió administrativa o penal que impedisca l'exercici adequat del lloc de treball.  
El canvi de lloc no comportarà canvi de grup professional i es conservaran el salari base i els complements salarials de naturalesa personal durant els tres mesos següents a la incorporació, transcorreguts els quals, si persisteix en el lloc de treball, passaria a percebre les retribucions corresponents a aquesta categoria.  
  
Article 16. Treballs de categoria professional superior  
Per qüestions d'una organització millor, les empreses podran destinar els treballadors a fer comeses i tasques pròpies d'una categoria professional superior a la del grup professional a què pertanyen.  
La realització de funcions o tasques superiors a les del treballador, per un període de quatre mesos durant un any o sis mesos durant dos, permetrà al treballador sol·licitar l'ascens o la cobertura de la vacant corresponent a aquestes funcions i tasques desenvolupades, si a això no obsta el que disposa el conveni col·lectiu aplicable. La diferència salarial corresponent s'abonarà des del primer dia.  
  
Article 17. Treballs de categoria professional inferior  
Si, per necessitats peremptòries o urgents de l'activitat, l'empresa precisa destinar un treballador a tasques corresponents a una categoria professional inferior a la seua, només podrà fer-ho pel temps imprescindible, i haurà de mantindre-li, en tot cas, la retribució i la resta de drets inherents a la seua categoria professional i comunicar-ho, quan procedisca, a la representació legal dels treballadors en l'empresa.  
Article 18. Polivalència funcional  
Hi haurà polivalència funcional quan un treballador exercisca un lloc de treball que comporte funcions i tasques pròpies de més d'una categoria professional.  
En tals casos, correspondrà atorgar al treballador la categoria professional i les retribucions les funcions de la qual siguen prevalents en relació a les funcions restants complementàries concurrents en el seu lloc de treball, amb independència que pertanguen a categories professionals diferents de la seua.  
  
Article 19. Promoció laboral i ascensos  
Els portalliteres que estiguen en possessió del permís de conduir B o C i la titulació suficient (RD 836/2012), promocionaran a la categoria de TES ajudant conductor abans de 30.06.2019.  
Amb independència de la facultat de contractació de nous treballadors que, en tot cas, haurà d'efectuar-se per les empreses de conformitat amb el que estableix aquest conveni col·lectiu, s'estableix un doble sistema d'ascens professional dins de les empreses, en concret:  
A) Per mitjà de lliure designació de la direcció de l'empresa.  
B) Per concurs/oposició o avaluació objectiva de capacitats professionals i mèrits.  
En àmbits inferiors de negociació col·lectiva s'especificarà quin sistema serà el aplicable i, si en són diversos, per a quins grups professionals i categories es podrà utilitzar cada sistema.  
Serà facultat de la representació dels treballadors rebre informació de les promocions i els ascensos que s'efectuen en l'àmbit de l'empresa, així com ser informats, amb caràcter previ, en cas que es convoque qualsevol concurs/oposició.  
En el sistema de concurs/oposició i en l'avaluació objectiva, les empreses, en la confecció del sistema de còmput o puntuació, tindran en compte les circumstàncies objectives següents: antiguitat del treballador en l'empresa, titulació adequada i puntuació, coneixement del lloc de treball a què s'aspira, historial professional i valoració de l'activitat professional per qui corresponga, exercici ocasional de les funcions del grup o la categoria en qüestió i puntuació en proves que s'hagen de superar.  
Les empreses que l'interessen podran substituir el concurs/oposició o l'avaluació objectiva per un sistema d'avaluació de capacitació professional continuada, seguida a partir dels cursos oportuns de formació contínua i ocupacional.  
Es garantirà en qualsevol cas la igualtat d'oportunitats a l'accés als cursos de formació quan les empreses utilitzen el sistema d'avaluació continuada.  
Les empreses no podran condicionar la promoció dels treballador a qüestions ideològiques, de sexe, religió, raça o filiació política o sindical; igualment, respectaran la igualtat d'accés a qualsevol lloc de treball per part de l'home i la dona, sense cap discriminació, així com dels treballadors temporals o eventuals, que només posseiran les limitacions que, quant a la modalitat contractual, s'hagen establit legalment.  
Els llocs de treball que hagen de ser ocupats per personal l'exercici professional dels quals comporte funcions de comandament i de confiança especial, en qualsevol nivell de l'estructura organitzativa de les empreses, s'hauran de cobrir per mitjà del sistema de lliure designació.  
  
  
CAPÍTOL IV  
Contractació  
  
Secció primera  
Condicions d'ingrés  
  
Article 20. Condicions generals d'ingrés del personal  
En els centres de treball i els establiments de nova creació i en els que amplien les instal·lacions i organitzen nous serveis es cobriran els nous llocs de treball que es creen per lliure contractació de les empreses, d'acord amb les normes del conveni col·lectiu general per a les empreses de transport en ambulància i els modes de contractació previstos en la llei.  
La contractació de treballadors s'haurà d'ajustar a les normes legals generals sobre col·locació i ocupació vigents en cada moment, i a les específiques que figuren a continuació, de manera que les empreses s'hauran de comprometre a la utilització dels diversos modes de contractació laboral previstos en la llei, d'acord amb la finalitat de cada un dels contractes.  
  
Article 21. Període de prova  
Tot ingrés laboral es considerarà efectuat a títol de prova, d'acord amb l'escala màxima següent, corresponent a la classificació del personal efectuada en diferents grups professionals:  
- Personal superior i tècnic: sis mesos.  
- Personal administratiu i d'explotació: dos mesos en contractes de durada igual o superior a un any, d'un mes per a contractes de durada inferior.  
Aquest període de prova no serà exigible en les contractacions consegüents per a la mateixa categoria professional, perquè ja s'ha superat, i aquest període de prova computa a tots els efectes laborals i d'antiguitat.  
  
Article 22. Del contracte de treball  
Els contractes de treball, siga la modalitat que siga, hauran de formalitzar-se per escrit, en un model oficial, si n'hi ha, i cada una de les parts signants es quedarà amb un exemplar, de conformitat amb la legislació vigent.  
Els treballadors que tinguen un termini o terme màxim establit per la modalitat del contracte formalitzat que haja transcorregut o s'haja esgotat i continuen desenvolupant activitats laborals sense interrupció en la mateixa empresa i lloc de treball adquiriran automàticament la condició de fixos en l'empresa, subjectes a una relació laboral indefinida, llevat que la concatenació de contractes temporals estiga permesa per la llei.  
  
Article 23. Subrogació del contracte amb l'Administració  
Atés que es tracta d'una matèria reservada al conveni col·lectiu estatal, les parts es remeten expressament a la regulació prevista en aquest en cada moment. En el moment en què es signa aquest conveni, la regulació és la que s'indica a continuació, però en el cas que aquesta patisca qualsevol modificació, la comissió paritària es reunirà per a actualitzar aquest text.  
Quan una empresa perda l'adjudicació dels serveis concertats per concurs públic de gestió de serveis públics, per resolució o terminació del contracte amb l'Administració, o terminació de contracte amb entitats privades, i no decidisca assumir la plantilla conformement a l'apartat E perquè manté activitat suficient per a garantir l'ocupació efectiva de la plantilla assumida, la nova empresa adjudicatària o contractista estarà obligada a subrogar-se en els contractes laborals dels treballadors que prestaven aquest servei, i hauran de respectar en tot cas la modalitat de contractació que tenien, els drets i les obligacions de què hagen gaudit en els sis mesos anteriors a l'adjudicació en l'empresa substituïda, sempre que aquests provinguen de pactes i acords lícits que es posen en coneixement, que s'hauran d'aportar a l'empresa adjudicatària, juntament amb la documentació pertinent:  
  
Si entre el cessament de l'empresa que prestava el servei i l'adjudicació definitiva d'aquest entrara de manera provisional una altra empresa a prestar el servei, aquesta també estarà obligada a la subrogació del personal en els termes regulats en aquest article amb independència del temps de durada.  
La subrogació es produirà sempre que les parts complisquen els requisits formals establits en aquest article del conveni, per la finalització, la pèrdua, la rescissió o la cessió de l'empresa adjudicatària entre persones físiques o jurídiques que duguen a terme l'activitat, i l'empresa que entre haurà de respectar els drets i obligacions de què gaudien amb l'empresa substituïda. En el terme ?empresa- es troben expressament incloses les unions temporals d'empresa (UTE), legalment constituïdes per a contractar amb l'Administració.  
a) Aquesta subrogació de personal es produirà únicament i exclusivament respecte als treballadors següents:  
1. Personal en actiu, amb una antiguitat mínima en el servei objecte del contracte dels últims sis mesos anteriors a l'inici del servei per l'empresa adjudicatària, siga la modalitat del seu contracte de treball que siga, amb independència que, amb anterioritat a l'esmentat període de sis mesos, hagen treballat en una altra activitat. S'utilitzarà el contracte d'obra i servei per a cobrir les necessitats de contractació del període exempt de l'obligació de subrogar, excepte per als casos en què procedisca el contracte d'interinitat.  
2. Personal amb dret a reserva de lloc de treball que, en el moment de l'inici del servei per l'empresa adjudicatària, hi tinguen una antiguitat mínima de sis mesos i es troben malalts, accidentats, en excedència, vacances, permís, descans setmanal o descans maternal.  
  
3. Personal de nou ingrés que per exigències del client s'hagen incorporat a l'activitat com a conseqüència d'una ampliació en els sis mesos anteriors a la nova adjudicació.  
4. Personal amb contracte d'interinitat que substituïsquen algun dels treballadors mencionats en l'apartat 2, amb independència de l'antiguitat i mentre dure el contracte.  
5. Personal que substituïsquen a altres que es jubilen després d'haver complit 64 anys en els sis últims mesos anteriors a l'inici del servei per l'empresa adjudicatària i hi tinguen una antiguitat mínima dels sis mesos anteriors a la jubilació, en els termes i condicions del Reial decret 1194/1985, de 17 de juliol.  
6. No obstant això, queden exclosos de l'aplicació d'aquesta clàusula de subrogació els empleats que siguen directius de l'empresa, així com els units per vincles de consanguinitat i afinitat, llevat que acrediten l'existència d'una relació contractual.  
  
b) Tots els supòsits previstos anteriorment els haurà d'acreditar de manera fefaent i amb documentació l'empresa cessant a l'adjudicatària, a la plantilla i als representants d'aquests, per mitjà dels documents que es detallen en l'apartat I, en el termini de 15 dies hàbils, comptats des que l'empresa adjudicatària ho requerisca de manera fefaent a l'empresa cessionària, sempre que es tracte de documents que ja s'hagen emés o que s'haurien d'haver emés.  
Als efectes de l'acreditació entre l'empresa cessant i l'empresa adjudicatària, s'aclareix que es consideraran mitjans fefaents de comunicació els següents: enviament de la documentació per conducte notarial, per mitjà de fax, telegrama o mètode equivalent que deixe constància del contingut.  
c) El personal que no hagen tingut les vacances reglamentàries en produir-se la subrogació en gaudiran amb la nova adjudicatària del servei, que només abonarà la part proporcional del període que li corresponga, ja que l'abonament de l'altre període correspon a l'empresa cessant, que haurà d'efectuar-ho en la liquidació corresponent.  
  
d) L'aplicació d'aquest article serà de compliment obligatori per a les parts a què vincula: empresa cessant, nova adjudicatària i treballadors. No obstant això, per acord mutu de la cessant i els treballadors, aquests podran romandre en l'antiga empresa adjudicatària. En aquest cas, la cessant no podrà cedir a cap altre treballador que no treballara en l'activitat objecte del contracte si la cessionària no ho accepta.  
  
e) En el cas que la comunicació no es produïsca en el termini indefectible marcat, s'entendrà que l'empresa opta per l'assumpció del personal laboral, i ocorrerà igual per a les dades i/o la relació de personal que es comunique després del termini establit.  
  
f) La subrogació efectiva es produirà en el moment en què la nova adjudicatària comence a prestar serveis i no abans, i serà la relació laboral anterior en aquell moment de la responsabilitat exclusiva de la cessant.  
g) L'empresa cessant respondrà de les conseqüències derivades de la falsedat o la inexactitud manifesta que la informació facilitada puga produir a l'empresa adjudicatària, sense perjudici de la reversió a aquesta del personal subrogat indegudament.  
h) Els membres del comité d'empresa, els delegats de personal i els delegats sindicals podran optar, en tot cas, entre romandre en la seua empresa o subrogar-se en l'empresa adjudicatària, llevat del supòsit que hagen sigut contractats expressament per obra o servei per al centre afectat per la subrogació, o que la subrogació afecte la totalitat de la plantilla.  
i) L'empresa cessant haurà de facilitar a la nova adjudicatària els documents següents:  
Certificació en què haurà de constar la part de la plantilla afectada per la subrogació, amb noms i cognoms, data de naixement, estat civil, document nacional d'identitat, número d'afiliació a la Seguretat Social, número de telèfon en el cas que haja sigut facilitat voluntàriament pel treballador, nombre de fills/es, naturalesa dels contractes de treball, i categoria professional (segons la classificació d'aquest conveni).  
  
Original o fotocòpia compulsada dels sis últims rebuts de salaris de la plantilla afectada.  
Fotocòpia compulsada dels TC-1 i TC-2 de cotització a la Seguretat Social dels últims sis mesos, o els documents o suports corresponents que els substituïsquen legalment.  
Relació de personal, especificant: Nom i cognoms, número d'afiliació a la Seguretat Social, número de telèfon en el cas que haja sigut facilitat voluntàriament pel treballador, antiguitat, categoria professional, jornada, horari, modalitat de contractació i data del gaudi de les vacances. Si el treballador és representant legal dels treballadors, s'especificarà el període del mandat.  
Fotocòpia compulsada dels contractes de treball del personal afectat per la subrogació.  
Original i fotocòpia compulsada dels títols habilitants per a l'exercici del lloc laboral.  
Còpia dels documents degudament diligenciats per cada treballador afectat, en els quals es faça constar que aquest ha rebut de l'empresa cessant la liquidació de parts proporcionals i que no queda pendent cap quantitat. Aquests documents hauran d'estar en poder de la nova adjudicatària de manera fefaent en el termini de 15 dies hàbils comptats des que l'empresa adjudicatària els requerisca fefaentment a l'empresa cessionària, o des del moment que s'emeten o s'haurien d'haver emés.  
  
No faran falta les compulses si l'empresa adjudicatària accepta expressament la validesa de les còpies degudament segellades i signades per l'empresa ixent. A aquest efecte, l'empresa adjudicatària designarà una persona encarregada de la verificació d'originals i còpies. Si l'empresa adjudicatària, posteriorment, reclama l'aportació de les còpies compulsades, l'empresa ixent disposarà, a partir de la reclamació de l'empresa adjudicatària efectuada dins del termini establit, de 15 dies per a presentar-les.  
Amb el mateix sentit de simplificació del procés i amb els mateixos requisits d'acceptació i comprovació, el lliurament dels rebuts salarials podran ser substituïts pel lliurament de llistats dels mateixos períodes que calga acreditar en els quals figuren les mateixes dades que en la nòmina.  
j) L'empresa adjudicatària haurà d'indemnitzar l'empresa cessant per les despeses de formació del personal efectuades durant el contracte extingit i que estiguen degudament acreditades quan estiguen relacionades amb l'acreditació o la titulació professional exigida per l'Administració per a la prestació del servei.  
  
Secció segona  
Tipus de contracte de treball  
  
Article 24. Contractes formatius  
En compliment del que disposa l'art. 28 del conveni col·lectiu estatal, s'estableix el compromís entre les parts per a la conversió d'aquest tipus de contractes en indefinits com a mesura que contribuïsca a facilitar la inserció laboral dels qui han subscrit aquest tipus de contracte en el mercat de treball.  
  
Article 25. Contracte a temps parcial  
El contracte de treball a temps parcial, tipificat en l'article 12 del text refós de la Llei de l'Estatut dels Treballadors, és el que es concerta per a prestar servei durant un nombre d'hores o dies inferior al de la jornada considerada com a habitual.  
  
Article 26. Contractes de durada determinada  
Els treballadors que, en un període de 30 mesos, hagen estat contractats durant un termini superior a 24 mesos, amb solució o sense de continuïtat, per al mateix lloc de treball o per a un de diferent amb la mateixa empresa o grup d'empreses, per mitjà de dos o més contractes temporals, siga directament o a través de la seua posada a disposició per empreses de treball temporal, amb les mateixes modalitats contractuals de durada determinada o de diferents, adquiriran la condició de treballadors fixos.  
El que estableix el paràgraf anterior també serà aplicable quan es produïsquen supòsits de successió o subrogació empresarial tal com es disposa legalment o convencionalment.  
No és aplicable als contractes formatius, de relleu i interinitat, als contractes temporals en el marc de programes públics d'ocupació-formació, així com als contractes temporals que siguen utilitzats per empreses d'inserció degudament registrades i l'objecte dels contractes siga considerat com a part essencial d'un itinerari d'inserció personalitzat, així com a qualsevol altra modalitat de contracte temporal que puga ser exclosa en el futur.  
a) Contracte eventual regulat en l'article 15.1.b de l'Estatut dels Treballadors.  
a.1) La durada màxima d'aquest contracte serà de 12 mesos dins d'un període de 18 i, en cas de concertar-se per un termini inferior, podrà ser prorrogat mitjançant un acord de les parts, una sola vegada, sense que en cap cas es puguen superar els dotze mesos esmentats com a límit màxim acumulat.  
a.2) Es podrà concertar aquest contracte per a atendre les vacances del personal, exigències circumstancials del mercat, acumulació de tasques o excés de demanda de serveis encara que es tracte de l'activitat normal de l'empresa.  
b) Contracte per obra o serveis determinats regulat en l'art. 15.1.a de l'Estatut dels Treballadors.  
b.1) A més dels continguts o objectes d'aquest tipus contractual, de caràcter general, i dins de l'activitat de les empreses d'aquest sector que poden ser cobertes amb aquesta modalitat contractual, sense perjudici que, en un cas concret hi puguen ser aplicades altres modalitats contractuals, s'identifiquen com a tasques o serveis amb substantivitat pròpia i suficient les següents:  
- Temporades d'esdeveniments esportius, congressos, festes, fires, exposicions, promocions, serveis preventius, reforços estacionals (campanyes de grip, etc.) reforços de plantilla en zones de platja o turístiques i qualsevol activitat extraordinària que precise de l'augment temporal de la plantilla.  
- Contractes amb les administracions, sempre que no estiga emparada per les clàusules de subrogació la continuació del treballador en la nova adjudicatària.  
- Activitats de caràcter temporal o estacional derivades de contractes amb les administracions.  
El que disposa aquest apartat no eximeix del possible control jurisdiccional als contractes efectuats sota aquesta modalitat contractual, que hauran de respectar el que disposa aquest conveni col·lectiu i l'Estatut dels Treballadors.  
  
Secció tercera  
Extinció del contracte de treball  
  
Article 27. Extinció del contracte de treball  
Les causes, formes, procediments i efectes, tant de les suspensions com de les extincions col·lectives de contractes de treball, són les establides en la legislació vigent, o per acord entre treballadors d'un establiment o empresa i la direcció.  
Quant a l'extinció individual del contracte de treball per voluntat del treballador, s'estableix que qui vulga cessar voluntàriament en el servei a l'empresa estarà obligat a informar-la per escrit i complir els terminis mínims de preavís següents:  
  
- Personal superior, tècnic i administratiu: 1 mes natural.  
- Resta de personal: 15 dies.  
L'incompliment per part del treballador de la dita obligació de preavisar amb l'antelació suficient donarà dret a què se li detraga de la liquidació final l'import del salari real d'un dia per cada dia de retard en el preavís, més l'equivalent en parts proporcionals.  
Si el treballador compleix amb el preavís estipulat i l'empresa no li'n fa el lliurament o no li abona la liquidació final pertinent per la totalitat de l'últim dia de treball i això no és a causa del rebuig injustificat d'aquesta per part del treballador, aquest tindrà dret a què se li aplique a l'import de la liquidació final, a partir del dit dia, l'interés per mora que legalment estiga establit.  
En cas d'extinció del contracte de treball per expiració del termini contret, l'empresa s'obligarà, en contractes de modalitat temporal la durada dels quals supere els dotze mesos consecutius, a preavisar el treballador de la decisió, almenys, amb 15 dies naturals d'antelació. Si no compleix amb el preavís o ho fa de manera parcial, amb la liquidació final se li abonarà al treballador l'import d'un dia de salari per cada dia de termini incomplit, amb el màxim de 15 dies de salari.  
Tindran dret a la reserva del lloc de treball els contractes de treball suspesos per les causes següents:  
- Maternitat: la suspensió tindrà una durada de setze setmanes, que es gaudiran de manera ininterrompuda, ampliables en el supòsit de part múltiple en dos setmanes més per cada fill a partir del segon. El període de suspensió es distribuirà a opció de la interessada sempre que sis setmanes siguen immediatament posteriors al part. Sense perjudici de les sis setmanes immediatament posteriors al part de descans obligatori per a la mare, aquesta podrà optar per l'opció que el pare gaudisca d'una part determinada i ininterrompuda del període de descans posterior al part, ja siga de manera simultània o successiva amb la mare, llevat que, en el moment de l'efectivitat, la incorporació al treball de la mare supose un risc per a la seua salut. En cas de defunció de la mare, el pare podrà fer ús de la totalitat o, si és el cas, de la part que reste del període de suspensió.  
- Adopció o acolliment de menors de sis anys, o de majors d'aquesta edat quan es tracte de menors discapacitats o que, per les seues circumstàncies i experiències personals o perquè provenen de l'estranger, tinguen dificultats especials d'inserció social i familiar degudament acreditades per serveis socials competents: la suspensió tindrà una durada de setze setmanes ininterrompudes, ampliable en el supòsit d'adopció o acolliment múltiple en dos setmanes més per cada fill a partir del segon, comptades a elecció del treballador, o bé a partir de la decisió administrativa o judicial d'acolliment, o bé a partir de la resolució judicial per la qual es constitueix l'adopció. En els supòsits d'adopció internacional, el període de suspensió podrà iniciar-se fins a quatre setmanes abans de la resolució per la qual es constitueix l'adopció. En el cas que la mare i el pare treballen, el període de suspensió es distribuirà a opció dels interessats, que podran gaudir-lo de manera simultània o successiva, sempre amb períodes interromputs i amb els límits assenyalats.  
  
Tant en els supòsits de part com d'adopció o acolliment, la suspensió podrà gaudir-se en règim de jornada completa o a temps parcial, amb l'acord previ entre els empresaris i els treballadors afectats, en els termes que es determinen reglamentàriament.  
Quant a la suspensió del contracte de treball per gaudi del permís de paternitat, caldrà ajustar-se al que disposa l'art. 48 bis de l'Estatut dels Treballadors.  
  
  
CAPÍTOL V  
Formació professional  
  
Article 28. Mesures per al foment de la formació professional en l'empresa  
A fi d'afavorir la professionalització dels treballadors i la millora permanent de la formació professional en el sector, les parts consideren que aquesta ha d'orientar-se a:  
a) Promoure el desenvolupament personal i professional dels treballadors.  
b) Contribuir a l'eficàcia econòmica i millorar la competitivitat de les empreses.  
c) Adaptar-se als canvis motivats tant per processos d'innovació tecnològica, com per noves formes d'organització de treball.  
En vista de la transcendència per al model de relacions laborals a què respon aquest conveni, la política formativa en el sector s'acomodarà als criteris següents:  
a) Professionalització i desenvolupament dels recursos humans per a satisfer les necessitats de formació professional dels treballadors en el si de les empreses i facilitar l'accés a unes qualificacions millors.  
  
b) Plena universalització de l'acció formativa, que es projectarà al personal en tots els àmbits.  
c) Impuls de la formació professional com a responsabilitat dels agents socials, en l'enteniment que interessa tant a l'empresa com al treballador, i que no pot fer-se al marge dels seus protagonistes.  
d) Enteniment recíproc de la doble dimensió de la formació professional com a dret i com a deure.  
e) Connexió entre el disseny de les accions formatives i les necessitats de qualificació professional.  
f) Valoració, com a factor estratègic per a la competitivitat de les empreses i com a variable estructural condicionant en un grau elevat, de qualsevol estratègia de creixement.  
g) Assumpció de la política formativa com a aspecte fonamental de la flexibilitat interna de les empreses, que possibilita l'adaptabilitat dels recursos humans als nous processos productius i fa operativa la mobilitat funcional.  
h) Continuïtat, a fi d'impulsar el desenvolupament permanent de les qualificacions professionals.  
i) Consideració de la formació, a través de l'organització i la participació en cursos, activitats i programes, com a afavoridora de la promoció del personal i com a element referencial, en els termes que s'assenyalen en els articles corresponents d'aquest conveni, als efectes del sistema de classificació professional i de l'estructura retributiva.  
  
Article 29. Formació  
El temps de formació vinculada al lloc de treball per cada treballador serà d'un mínim de 20 hores dins del còmput anual de jornada.  
  
Es garanteix la universalitat en l'accés a aquesta i que no es produïsca cap tipus de discriminació, en especial, per raó de gènere, edat i escala professional.  
Aquest temps de formació es destinarà a la realització d'accions formatives d'interés per a l'exercici professional encomanat o que puga encomanar-se, així com per a la projecció de la carrera professional dels empleats.  
Aquestes hores podran ser acumulades durant un període de fins a dos anys en els casos en què, per necessitats organitzatives o funcionals, no foren utilitzades anualment. Així mateix, en l'organització de les activitats formatives es procurarà tindre en compte les circumstàncies concurrents en els treballadors. I, en aquest cas, es consumiran totalment les hores acumulades en el segon any.  
  
Article 30. Finançament  
El finançament de les accions formatives es farà preferentment amb càrrec a les diverses vies de finançament previstes en la normativa reguladora del subsistema de formació professional per a l'ocupació, així com altres possibles vies de finançament que es desenvolupen a aquest efecte.  
A través de la comissió paritària sectorial es procurarà, en la mesura que siga possible, la reversió al sector de la fracció de quota de formació professional que d'acord amb la legislació puga dedicar-se a formació professional en el sector, a fi d'aconseguir una reinversió àmplia.  
Les organitzacions signants d'aquest conveni, podran, conjuntament o separadament, assumir l'encàrrec que des d'aquest conveni se'ls fa per a desenvolupar la iniciativa de posada en marxa dels plans de formació oportuns en els seus àmbits d'actuació respectius, en els termes de la normativa reguladora del subsistema de formació professional per a l'ocupació i les convocatòries que la desenvolupen.  
  
Sense perjudici del que s'ha dit més amunt, en l'àmbit d'empresa podrà establir-se l'aplicació de recursos propis addicionals amb caràcter complementari en funció de les necessitats i les característiques.  
  
Article 31. Comissió paritària sectorial de formació  
Per a entendre totes les qüestions que es plantegen sobre formació professional en l'àmbit del sector i per a donar resposta a les previsions de la legislació vigent en matèria de formació professional per a l'ocupació, així com per a desenvolupar les competències que es deriven de la normativa reguladora del subsistema de formació professional per a l'ocupació, es crea la comissió paritària sectorial de formació.  
La comissió de formació, amb capacitat per a desenvolupar les seues competències en els àmbits que corresponga i davant dels organismes competents que procedisquen, assumirà, entre altres, les funcions següents, a més de les necessàries per a l'adaptació de la normativa general sobre formació professional al sector del transport sanitari:  
  
a) Vetlar pel compliment dels acords de formació professional per a l'ocupació i la normativa sobre la matèria en l'àmbit d'aquest conveni, per a una adaptació més adequada al sector.  
b) Establir els criteris orientatius i de prioritat per a l'oferta formativa sectorial i per a la realització de les mesures complementàries i d'acompanyament a la formació referides a l'àmbit sectorial del conveni.  
c) Proposar la realització i, si és el cas, participar i col·laborar en activitats, estudis o investigacions de caràcter sectorial, i fer propostes en relació amb el Sistema Nacional de Qualificacions i Formació Professional i centres de referència nacional corresponents a l'àmbit del sector.  
d) Conéixer i promoure l'aplicació del sistema de formació professional per a l'ocupació en el sector, amb el seguiment i l'avaluació de les accions mampreses a fi de contrastar orientacions, promoure altres iniciatives i actualitzar, si és el cas, els objectius de la formació sectorial.  
  
e) Assumir les competències de mediació que li atribueix la normativa sobre formació professional per a l'ocupació en els supòsits de discrepància entre empresa i representació legal dels treballadors, respecte de les accions formatives bonificades amb càrrec al sistema, en els termes de la normativa esmentada.  
f) Qualssevol altres que li siguen atribuïdes per la normativa reguladora de la formació professional per a l'ocupació.  
Una vegada finalitzada la vigència de l'acord de formació professional per a l'ocupació, la comissió paritària sectorial de formació continuarà desenvolupant les funcions i competències relacionades en l'apartat anterior, en especial, les que li atribuïsca la legislació vigent en matèria de formació professional per a l'ocupació.  
La comissió paritària sectorial aprovarà el seu reglament de funcionament i l'adaptarà a les previsions d'aquest conveni i a la normativa en vigor sobre la matèria.  
La comissió paritària sectorial de formació estarà composta per sis membres, en les mateixes condicions que la comissió mixta paritària del conveni, i amb la condició que siguen els mateixos designats per a l'esmentada comissió mixta. Les dues comissions compartiran el crèdit horari de 28 hores juntament amb la comissió d'igualtat.  
  
Article 32. Acció formativa en les empreses  
A) Sense perjudici del que s'ha disposat amb caràcter sectorial en els articles precedents, les empreses, abans d'implantar un pla de formació, hauran d'omplir el que preveu l'art. 64.1, ap. 4.c de l'Estatut dels Treballadors, relatiu a les competències de la representació legal dels treballadors en aquesta matèria.  
Amb aquest objectiu, es tindrà en compte que, en un pla de formació d'empresa, es preveuran els punts següents, que les empreses hauran de facilitar amb caràcter previ a la representació legal dels treballadors:  
- Objectius i contingut de les accions formatives que es vulguen desenvolupar.  
- Criteris de selecció i col·lectiu afectat.  
- Calendari d'execució.  
- Mitjans pedagògics i llocs d'impartició de les accions formatives.  
  
- Cost estimat de les accions formatives.  
- Memòria dels cursos de formació impartits, una vegada realitzades les accions formatives.  
- En els supòsits d'accions formatives que les empreses financen amb càrrec al seu crèdit per a la formació contínua a través de bonificacions en les cotitzacions a la Seguretat Social, d'acord amb la normativa que regula aquest sistema de finançament, seran aplicables a aquests efectes les previsions contingudes en aquesta i concordants sobre la matèria.  
En supòsits especials, quan per la dimensió de l'empresa o la complexitat de les accions formatives siga necessari, la representació legal dels treballadors, per a afavorir la interlocució en aquesta matèria, podrà encomanar a algun dels seus membres l'exercici de comeses pròpies relacionades amb la formació professional.  
En l'àmbit de l'empresa podrà pactar-se la constitució d'una comissió mixta de formació entre la direcció de l'empresa i la representació legal dels treballadors, amb la composició, competències i normes de funcionament que les parts acorden.  
D) Tots els treballadors afectats per aquest conveni col·lectiu tenen dret a què se'ls facilite per part de les empreses, (en la mesura que siga possible per als drets no arreplegats en l'art. 23 de l'ET) i tenint en compte les necessitats del servei en cada moment, la realització d'estudis per a l'obtenció de títols acadèmics i professionals oficials, la realització de cursos de perfeccionament professional i l'accés a cursos de reconversió i capacitació professional en relació amb l'activitat del sector.  
En concret, per a l'obtenció del permís de conduir B o C pel portalliteres i, en general, per al títol de Graduat Escolar, de Formació Professional de primer i segon grau i de diplomatures o llicenciatures universitàries, els treballadors afectats per aquest conveni col·lectiu tindran dret:  
a) A permisos retribuïts per a assistir a exàmens.  
b) A gaudir del període vacacional, de manera continuada o partida, acordat amb la direcció de l'empresa, per a poder preparar exàmens finals, proves d'aptitud, etc. i sempre que això permeta l'exercici normal de l'activitat en el centre de treball o l'establiment.  
  
c) A una preferència per a triar torn de treball tenint en compte les necessitats del servei en cada moment i, en el supòsit de treballar a torns en el centre de treball o l'establiment, el que siga més adequat per a l'assistència a cursos formatius, sempre que s'haja acreditat suficientment davant de la direcció.  
En tots els casos, els treballadors hauran d'acreditar, per mitjà de justificants de matriculació i assistència, la realització efectiva dels cursos d'estudi, formació i reciclatge per a tindre dret a aquests beneficis.  
  
d) En el cas del personal de moviment (conductors, ajudant de conductor portalliteres i portalliteres), amb l'objecte de facilitar l'accés a la titulació i/o certificació que en cada cas exigisquen les entitats beneficiàries del servei, i tenint en compte que no és una formació necessària per a l'exercici del lloc de treball, sinó una exigència administrativa sobre la formació personal i particular dels treballadors, es fa necessari regular els aspectes relatius a la distribució de les càrregues i costos de la dita formació tant en qüestió d'hores lectives, com de finançament. En aquest sentit:  
d.1) Les empreses finançaran amb càrrec prioritari al seu crèdit per a la formació contínua a través de bonificacions en les cotitzacions a la Seguretat Social, d'acord amb la normativa que regula aquest sistema de finançament, i posteriorment amb càrrec als seus fons privats si no fora suficient el crèdit mencionat, les accions formatives que es programen anualment per a facilitar l'actualització professional del personal que precise accedir a la titulació i/o certificació que en cada cas exigisquen les entitats beneficiàries del servei i així ho sol·liciten, sempre que les accions formatives siguen organitzades per les pròpies empreses.  
  
d.2) La formació impartida exclusivament per a la fi que es defineix en aquest punt quedarà exclosa del còmput anual de la jornada de treball.   
d.3) L'esforç de les entitats empresarials a facilitar i finançar les accions formatives definides en el punt d exigeixen una corresponsabilitat per part dels treballadors que s'hi acullen, tant en el compromís d'aprofitament formatiu, com en el de manteniment en el lloc de treball. En conseqüència, els treballadors que, acollits a les mateixes accions formatives detallades en aquest punt, una vegada finalitzades, sempre que superen les 50 hores lectives, abandonen l'empresa en un termini de dotze mesos, estaran obligats a indemnitzar l'empresa amb la quantia de 500 euros.  
E) Les organitzacions empresarials, sindicals i empreses hauran d'adaptar els seus plans de formació als continguts de la qualificació professional de tècnic en transport sanitari (BOE 59, 9 de març de 2004) o al seu desglossament modular, a fi que tots els treballadors del sector aconsegueixen la dita qualificació, independentment de l'exigida en cada comunitat.  
  
F) Si els treballadors sol·liciten, a l'empara de l'article 46, llicències sense retribució per a assistir a cursos, conferències o seminaris, no relacionats directament amb l'activitat ni amb la seua formació acadèmica, professional o ofici, correspondrà a la direcció de les empreses la decisió de facilitar-los l'assistència en funció de l'activitat empresarial i si l'absència dels treballadors la condiciona.  
  
  
CAPÍTOL VI  
Mobilitat geogràfica  
  
Article 33. Mobilitat geogràfica  
A) Trasllat  
El trasllat de treballadors que no hagen sigut contractats específicament perquè presten els seus serveis en empreses amb centres de treball mòbils o itinerants a un centre de treball diferent de la mateixa empresa i que exigisca canvis de residència requerirà de raons econòmiques, tècniques, organitzatives o de producció que ho justifiquen, o bé contractacions referides a l'activitat empresarial.  
S'entendrà que concorren les causes a què es refereix aquest article quan l'adopció de les mesures proposades contribuïsca a millorar la situació de l'empresa a través d'una organització més adequada dels seus recursos que n'afavorisca la posició competitiva en el mercat o una resposta millor a les exigències de la demanda.  
La decisió de trasllat haurà de ser notificada per l'empresari al treballador, així com als seus representants legals, amb una antelació mínima de trenta dies a la data en què siga efectiu.  
Notificada la decisió de trasllat, el treballador tindrà dret a optar entre el trasllat, per al qual haurà de percebre una compensació per despeses, o l'extinció del seu contracte, per al qual haurà de rebre una indemnització de vint dies de salari per any de servei, prorratejada per mesos per als períodes de temps inferiors a un any i amb un màxim de dotze mensualitats. La compensació a què es refereix el primer supòsit comprendrà tant les despeses pròpies com les dels familiars a càrrec seu, en els termes que es convinguen entre les parts, que mai seran inferiors als límits mínims establits en els convenis col·lectius.  
Sense perjudici de l'executivitat del trasllat en el termini d'incorporació esmentat, el treballador que no haja optat per l'extinció del contracte i es mostre disconforme amb la decisió empresarial podrà impugnar-la davant de la jurisdicció competent. La sentència declararà el trasllat justificat o injustificat i, en aquest últim cas, reconeixerà el dret del treballador a ser reincorporat al centre de treball d'origen.  
Quan, a fi d'eludir les previsions contingudes en l'apartat següent d'aquest article, l'empresa realitze trasllats en períodes successius de noranta dies en un nombre inferior als llindars assenyalats, sense que hi concórreguen causes noves que en justifiquen l'actuació, aquests nous trasllats es consideraran efectuats en frau de llei i seran declarats nuls i sense efecte.  
El trasllat a què es refereix l'apartat anterior haurà d'estar precedit per un període de consultes amb els representants legals dels treballadors, d'acord amb les disposicions establides amb caràcter general en l'Estatut dels Treballadors, quan afecte la totalitat del centre de treball, sempre que aquest tinga més de cinc treballadors, o quan, sense afectar la totalitat del centre de treball, en un període de noranta dies comprenga un nombre de treballadors de, almenys:  
a) 10 treballadors en les empreses que ocupen menys de 100 treballadors.  
b) El 10 % del nombre de treballadors de l'empresa en les que ocupen entre 100 i 300 treballadors.  
c) 30 treballadors en les empreses que ocupen 300 o més treballadors.  
Si, per trasllat, un dels cònjuges canvia de residència, l'altre, si és treballador de la mateixa empresa, tindrà dret al trasllat a la mateixa localitat si hi haguera un lloc de treball.  
B) Desplaçament  
Per raons econòmiques, tècniques, organitzatives o de producció, o bé per contractacions referides a l'activitat empresarial, l'empresa podrà efectuar desplaçaments temporals dels seus treballadors que exigisquen que aquests residisquen en una població diferent de la del seu domicili habitual, i els haurà d'abonar, a més dels salaris, les despeses de viatge i les dietes.  
El treballador haurà de ser informat del desplaçament amb una antelació suficient a la data en què siga efectiu, que no podrà ser inferior a cinc dies laborables en el cas de desplaçaments de durada superior a tres mesos; en aquest últim supòsit, el treballador tindrà dret a un permís de quatre dies laborables en el seu domicili d'origen per cada tres mesos de desplaçament, sense computar com a tals els de viatge, les despeses dels quals aniran a càrrec de l'empresari.  
El treballador podrà recórrer contra l'ordre de desplaçament, sense perjudici de l'executivitat, en els mateixos termes previstos en aquest article per als trasllats.  
Els desplaçaments la durada dels quals en un període de tres anys excedisca els dotze mesos tindran, a tots els efectes, el tractament previst en aquesta llei per als trasllats.  
Els representants legals dels treballadors tindran prioritat de permanència en els llocs de treball a què es refereix aquest article.  
  
  
CAPÍTOL VII  
Retribucions  
  
Secció primera  
Conceptes i estructura salarial  
  
Article 34. El salari: l'abonament i l'acreditació  
El salari, llevat que s'indique una altra cosa per contracte de treball, correspondrà sempre a una dedicació del treballador per una activitat productiva normal i dins de la jornada laboral ordinària establida. Per tant, qui no realitze la jornada prevista en aquest conveni, de manera injustificada, percebrà el salari proporcionalment a la jornada real i efectiva que desenvolupe.  
El salari serà abonat per mesos vençuts l'últim dia hàbil o, com a molt tard, dins dels tres primers dies hàbils del mes següent. Les càrregues fiscals i de Seguretat Social a càrrec del treballador seran satisfetes pel mateix treballador, i tot pacte en contra serà considerat nul.  
El personal podrà percebre bestretes a compte del salari meritat pel treball realitzat abans que arribe el dia assenyalat per al pagament. En cap cas la bestreta podrà ser d'un import superior al del salari net que s'ha de percebre en el moment que corresponga.  
El salari anirà necessàriament documentat en un full de nòmina o percepcions que es lliurarà al treballador individualment i com a justificant del pagament realitzat.  
El rebut, que s'ajustarà al model oficial del Ministeri de Treball i Assumptes Socials, llevat que per un acord entre l'empresa i els representants legals dels treballadors s'haja establit un altre model, contindrà, amb la deguda claredat i separació, els diferents conceptes retributius que componguen el salari del treballador, així com les deduccions que hi corresponguen, que podrà incloure la part proporcional de les pagues extres si s'acorda expressament.  
  
Article 35. Estructura del salari  
En l'estructura del salari es distingiran el salari base i els complements del salari.  
Es consideraran complements salarials les quantitats que, si és el cas, hagen d'addicionar-se al salari base, fixades en funció de circumstàncies relatives a les condicions personals del treballador, al treball realitzat o a la situació i/o resultats de l'empresa.  
Els complements salarials hauran de quedar inclosos, necessàriament, en alguna o algunes de les modalitats següents:  
De lloc de treball. Comprendran els complements que ha de percebre, si és el cas, el treballador, per raó de les característiques del lloc de treball o la manera de realitzar la seua activitat professional que comporte una conceptuació diferent de la que seria la retribució per la seua classificació professional. Aquests complements són d'índole funcional i percebre'ls depén exclusivament de l'exercici professional en el lloc assignat.  
De qualitat o quantitat de treball. El treballador els percebrà, si és procedent, per raó d'una millor qualitat o una quantitat més gran de treball, estiguen o no units a un sistema de retribució o rendiment.  
De naturalesa personal. Seran els complements que el treballador percep per algun tipus de vinculació o característica personal.  
  
Article 36. Principi de no-discriminació  
La prestació d'un treball del mateix valor ha de retribuir-se amb el mateix salari, sense cap discriminació. Per tant, les parts afectades per aquest conveni, i en aplicació d'aquest, es comprometen a respectar el principi d'igualtat d'oportunitats i no-discriminació per raó de sexe o condició sexual, estat civil, edat, raça, nacionalitat, condició social, idees religioses o polítiques i afiliació o no a un sindicat dins de l'Estat espanyol.  
Aquest compromís comporta igualment l'eliminació dels obstacles que puguen incidir en el no compliment de la igualtat de condicions entre dones i homes.  
Es vetlarà, en les empreses de més de 50 treballadors afectades per aquest conveni, pel compliment de la reserva del 2 % de places a cobrir per persones amb discapacitats.  
  
Article 37. Conceptes salarials  
La totalitat de les percepcions econòmiques dels treballadors, en diners o en espècie, per la prestació professional dels seus serveis laborals, retribuïsquen el treball efectiu o els períodes de descans computables com de treball, tindran la consideració de salari.  
A) Salari base  
Es considerarà salari base la part de retribució del treballador fixada per unitat de temps o d'obra, en funció de la classificació professional.  
  
El salari base per a les diverses categories professionals del conveni serà el que es detalla en la taula de l'annex I des de l'1 de juliol de 2018.  
  
S'estableix un increment percentual del salari reflectit en les dites taules per a cada any de vigència del conveni, respecte de les taules de l'any anterior, de tal manera que:  
- Per a l'any 2019 s'estableix un increment del 1,5 %.  
- Per a l'any 2020 s'estableix un increment del 1,5 %.  
- Per a l'any 2021 s'estableix un increment del 2,25 %.  
- Per a l'any 2022 s'estableix un increment del 5,5 %.  
- Per a l'any 2023 s'estableix un increment del 6,5 %.  
B) Plus conveni  
Tots els treballadors percebran mensualment un plus conveni en les quanties reflectides en les taules salarials annexes, que compensa les condicions especials de la conducció urgent i la cura en les cures d'higiene i protecció personals amb malalts especials, així com la formació de reciclatge necessària per a l'exercici de l'activitat.  
  
El plus conveni per a les diverses categories professionals del conveni serà el que es detalla en la taula de l'annex I des d'1 de juliol de 2018.  
S'estableix un increment percentual del salari reflectit en les dites taules per a cada any respecte de les de l'any anterior, de tal manera que:  
- Per a l'any 2019 s'estableix un increment del 1,5 %.  
- Per a l'any 2020 s'estableix un increment del 1,5 %.  
- Per a l'any 2021 s'estableix un increment del 2,25 %.  
- Per a l'any 2022 s'estableix un increment del 5,5 %.  
- Per a l'any 2023 s'estableix un increment del 6,5 %.  
  
C) Retribució específica del treball nocturn  
El treballador que preste servei entre les 22.00 hores i les 06.00 hores percebrà, per cada hora de treball en aquest horari, amb independència que aquest treball es realitze de manera efectiva o de presència, un increment sobre el salari base i el plus conveni que li corresponguera d'un 10 %. A aquest efecte, el càlcul es farà sobre el salari base més plus conveni per 14 pagues, dividit per la jornada ordinària anual d'aquest conveni.  
  
[(salari + base plus d'ambulàncies) × 14 / 1800] = preu  
  
Preu hora × 10 % + preu hora = preu hora nocturna  
  
D) Retribució de festivitats  
Tot el personal inclòs en aquest conveni que treballe, en les circumstàncies que es determinen, els festius que a continuació es detallen, haurà de percebre amb caràcter extraordinari, en concepte de plus de festius, la quantitat de 31,42 ?.  
L'import s'actualitzarà anualment a partir de l'1 de gener de 2019 amb l'IPC anual de la Comunitat Valenciana de l'any anterior amb un màxim d'un 2 %. Els treballadors que van percebre una quantia superior continuaran percebent-la fins que els increments arriben a aquestes quanties i les superen.  
- 24 de desembre. Percebrà el plus de festius el personal que estiga de servei en el torn de nit.  
- 25 de desembre. Percebrà el plus de festius el personal que estiga de servei en el torn de dia.  
- 31 de desembre. Percebrà el plus de festius el personal que estiga de servei en el torn de nit.  
- 1 de gener. Percebrà el plus de festius el personal que estiga de servei en el torn de dia.  
- Divendres Sant. Percebrà el plus de festius tot el personal de servei en jornada mitjana o total.  
- Dilluns de Pasqua. Percebrà el plus de festius tot el personal de servei en jornada mitjana o total.  
- 1 de maig. Percebrà el plus de festius tot el personal de servei en jornada mitjana o total.  
- 15 d'agost. Percebrà el plus de festius tot el personal de servei en jornada mitjana o total.  
- 9 d'octubre. Percebrà el plus de festius tot el personal de servei en jornada mitjana o total.  
Per mitjà d'un acord amb els representants legals dels treballadors, les empreses podran modificar les dates assenyalades i adaptar-les al costum del lloc.  
E) Plus de localització   
Els treballadors que estiguen a la disposició de l'empresa per mitjà d'un dispositiu de localització en les condicions que es detallen en aquest conveni, hauran de percebre, amb caràcter extraordinari i en concepte de plus de localització, la quantitat de:  
- Per un dispositiu de localització de 24 hores: 36 -  
- Per un dispositiu de localització de 12 hores: 20 -  
  
Article 38. Antiguitat  
D'acord amb el que estableix l'article 25 de l'Estatut dels Treballadors, el concepte de complement d'antiguitat es calcularà de la manera següent, sense perjudici del que disposa la disposició transitòria:  
- Complits els 3 anys de permanència computable, el 3 % del salari base.  
- Un augment de l'1 % del salari base per any de permanència computable a partir del quart any.  
- Als vint anys o més de serveis ininterromputs, el 20 % del salari base.  
L'abonament s'efectuarà en el rebut mensual de cada mes i el dret s'obtindrà en el mes en què es complisca l'antiguitat que es tracte.  
  
Article 39. Hores de presència  
Donades les característiques especials que concorren en aquest sector, com a conseqüència de la disponibilitat permanent del personal de moviment per a atendre aquests serveis públics, que comporta l'existència de les hores de presència establides en l'article 43 d'aquest conveni, aquestes no poden tindre la consideració de temps de treball efectiu i, per tant, no són computables, segons estableix expressament l'RD 1561/1995, de 21 de setembre.  
Les dues parts acorden fixar com a preu per a aquestes hores el reflectit en les taules de l'annex del conveni, el qual inclou la part proporcional corresponent que s'abonaria durant el període de vacances.  
Aquells treballadors que van percebre per les hores de presència un import superior als anteriors mantindran el dret a continuar percebent l'import superior esmentat fins que aquesta quantia siga superior.  
  
Article 40. Gratificacions extraordinàries  
Les gratificacions extraordinàries de juliol i Nadal, a tot el personal, s'aplicaran en els termes i condicions propis que regien per a les empreses i treballadors del sector, i la quantia es basarà prenent en consideració el salari base d'aquest conveni, més el plus conveni i més antiguitat (inclòs el complement d'antiguitat consolidada si és el cas), que es calcularan en còmput semestral.  
Les dites gratificacions s'abonaran en la primera quinzena de juliol i desembre, respectivament. Els treballadors que treballen des de fa menys d'un any les percebran a prorrata del temps treballat, que es computarà sempre en dies naturals.  
Els casos en què es van abonar les pagues prorratejades, es regularitzarà l'abonament de les dites pagues sense prorratejar des de l'1 de gener de 2019 i seran abonades en les dates indicades.  
  
Secció segona  
Dietes, bestretes i altres conceptes  
  
Article 41. Conceptes no salarials. Dietes  
No tindran la consideració de salari les quantitats percebudes pels treballadors en concepte d'indemnitzacions o bestretes per despeses realitzats com a conseqüència de la seua activitat laboral, així com les prestacions i indemnitzacions del sistema protector de la Seguretat Social i les indemnitzacions corresponents a trasllats, suspensions, acomiadaments, rescissions de contracte i jubilacions.  
Sempre que es complisquen les condicions que marca la llei perquè aquest concepte estiga considerat concepte extrasalarial, el personal que, fruit de la realització d'un servei, es desplace, tindrà dret a percebre una indemnització per les despeses que se n'originen, que rebrà amb el concepte de dieta en els casos següents:  
- El treballador percebrà la dieta quan, per a la realització d'un servei, haja de desplaçar-se fora del seu àmbit de treball i no resulte possible que el treballador puga tornar en l'horari de dinar o sopar, de manera que s'abonarà, per tant, la dieta de l'àpat que no s'ha pogut realitzar en l'àmbit de treball.  
- Es consideren només els desplaçaments que impedisquen iniciar la menjada en l'àmbit de treball, dins de l'horari de dinars (13.00 h a 16.00 h) i sopars (20.00 h a 23.00 h). Una vegada iniciada la menjada, el treballador ha de poder disposar d'una hora ininterrompuda; si aquesta s'interromp per causa d'un servei i es pot tornar a l'àmbit de treball a iniciar la menjada dins d'aquesta franja horària, no s'abonarà la dieta; en cas contrari, sí que s'abonarà la dieta. Si l'empresa, per a no abonar la dieta, ordenara el desplaçament en l'àmbit de treball per a poder menjar, el temps de desplaçament no es considerarà inclòs dins de l'hora de la menjada.  
- Per a aplicar el règim anterior a l'àmbit de treball, siga propi de l'empresa o alié, ha d'estar dotat d'un menjador amb: nevera, microones, pica, taula i cadires perquè el treballador puga menjar en l'àmbit de treball.  
- Quan aquestes franges horàries coincidisquen amb l'inici o la finalització del servei, tampoc s'abonarà la dieta, atés que el treballador ha de vindre ja menjat o anar-se'n a menjar al seu domicili.  
- Tampoc s'abonarà la dieta si, per qualsevol circumstància, el treballador pot menjar en el seu domicili, dins dels horaris abans mencionats.  
- El treballador haurà de percebre la dieta de pernoctació i desdejuni quan, per la realització d'un servei, haja de desplaçar-se fora del seu àmbit de treball i no puga pernoctar en el seu àmbit de treball o domicili.  
- Als efectes d'aquest article s'entén per àmbit de treball el centre de treball, la base i el municipi dels dos.  
- No es pagaran begudes alcohòliques.  
  
Concepte Quantia  
Dinar 13 -  
Sopar 13 -  
Pernoctació i desdejuni 17,67 -  
Suma dels tres conceptes 43,67 -  
  
L'import s'actualitzarà anualment a partir de l'1 de gener de 2019 amb l'IPC anual de la Comunitat Valenciana de l'any anterior amb un màxim d'un 2 %. Els treballadors que van percebre una quantia superior continuaran percebent-la fins que els increments superen aquestes quanties.  
  
Article 42. Uniforme  
Les empreses facilitaran al personal l'uniforme, vestuari precís i idoni per a la realització de la seua funció, segons el disseny de l'empresa i en consonància amb les èpoques d'hivern i estiu, segons les regions.  
Aquest vestuari serà reposat i ampliat, i en serà obligatòria la utilització i la neteja per part del treballador.  
En el si de l'empresa s'establirà un protocol de neteja i desinfecció de l'uniforme en cas de risc infectocontagiós.  
  
  
CAPÍTOL VIII  
Temps de treball  
  
Secció primera  
Jornada de treball  
  
Article 43. Jornada laboral  
A) La jornada ordinària de treball per al personal que no siga de moviment serà de 40 hores de treball a la setmana i de 1.800 hores a l'any o la legal que hi haja en cada moment.  
B) La jornada de treball per al personal de moviment serà:  
- Jornada efectiva de treball: de 40 hores setmanals, és a dir, de 1.800 hores anuals, que es computaran com 160 hores en període mitjà quadrisetmanal.  
- Hores de presència: seran voluntàries i repartides equitativament entre els treballadors que les facen, amb un mínim de 20 hores i un màxim de 80 al mes. Aquest màxim es reduirà a 72 hores màximes en 2022 i a 64 hores màximes en 2023.  
- La jornada habitual de treball serà de 8 hores, llevat, excepcionalment, dels quadrants de 6 hores que siguen negociats.  
Si durant la vigència d'aquest conveni s'estableix una normativa legal nova o modificacions en el conveni estatal del sector que afecten el que s'ha regulat en matèria de jornada màxima anual, les parts signants, a petició de qualsevol de les dues, es reuniran a fi d'analitzar les conseqüències i les repercussions que les variacions introduïdes puguen tindre en el contingut del conveni i, si és el cas, hauran d'adaptar-les per tal de mantindre l'equilibri del conjunt existent amb anterioritat a les dites variacions.  
Per als treballadors amb disponibilitat del vehicle de l'empresa per a desplaçar-se al seu domicili al principi i final de la jornada, el còmput de la jornada diària serà des de la recollida del primer servei fins a la descàrrega d'aquest, sempre que aquest servei no s'inicie o finalitze a més de 30 minuts del domicili del treballador.  
Descripció de la jornada de treball del personal de moviment; caldrà ajustar-se al que disposa el Reglament de jornades especials (temps de treball efectiu i temps de presència):  
- Rep la consideració de temps de treball efectiu aquell en què el treballador es trobe a disposició de l'empresari i en l'exercici de la seua activitat, faça les funcions pròpies de la conducció del vehicle o altres treballs durant el temps de circulació d'aquests, inclosos els treballs per a la conservació, neteja i manteniment bàsic del vehicle quan siguen realitzats pel treballador durant el seu servei, i qualsevol altre treball auxiliar que s'efectue.  
- Té la consideració de temps de presència aquell en què el treballador es trobe a disposició de l'empresari sense prestar treball efectiu, per raons d'espera, expectatives, serveis de guàrdia, viatges sense servei, avaries, menjades o altres de similars.  
Les empreses hauran de distribuir equitativament les hores de presència entre els treballadors que les realitzen.  
S'entendrà que, amb caràcter general, el treballador ha optat per fer el màxim d'hores de presència. No obstant això, el treballador pot optar voluntàriament a fer un nombre d'hores de presència inferior, que haurà d'enquadrar-se en algun dels mòduls intermedis que puguen establir-se en cada empresa. La proposta sobre el nombre d'hores de presència que cal fer haurà de dirigir-se anualment a l'empresa abans de l'1 de novembre de l'any anterior, i tindrà una durada anual, prorrogable expressament per períodes de durada idèntica, amb el mateix preavís.  
  
Les disposicions anteriors en matèria de temps de treball efectiu i de presència són aplicables als conductors, els ajudants i la resta de personal auxiliar de viatge en el vehicle que realitze treballs en relació amb aquest, els malalts traslladats o la càrrega d'aquests, en serveis tant urbans com interurbans.  
La jornada màxima diària no haurà de ser superior a 9 hores de treball efectiu, ni inferior a 6 hores de treball efectiu, als efectes de pagament d'hores extraordinàries, llevat dels serveis de recorregut llarg que no poden interrompre's i, en aquest cas, el treballador descansarà en la jornada laboral immediata les hores sobrepassades.  
En tot cas, els excessos de jornada que no es deguen a causes imputables al treballador podran ser compensats per l'empresa amb temps de descans equivalent dins de les 4 setmanes següents. En cas que no siga possible la compensació amb temps de descans, seran retribuïdes al valor d'hora ordinària amb un increment del 20 %.  
El descans mínim entre jornada i jornada s'atindrà en cada moment al que disposa la legislació vigent o al que s'ha pactat en l'àmbit de negociació inferior.  
Així mateix, les empreses podran optar a la no utilització de les 20 hores de presència mínimes.  
A l'empara de l'article 34 de l'Estatut dels Treballadors, les empreses podran establir la distribució irregular de la jornada en còmput anual.  
La jornada ordinària fixada en aquest conveni pot ser complida tant en hores efectives com en hores de presència. Les hores que sobrepassen les 160 hores en còmput quadrisetmanal, a elecció de l'empresa, seran compensades amb hores de descans o bé abonades mensualment en concepte d'hora de presència.  
C) Guàrdies de 24 hores. S'entendrà com a treball per torn de guàrdia de 24 hores tota forma d'organització del treball per la qual els treballadors realitzen un servei continuat de 24 hores en què s'alternen períodes de treball amb descans adequat i amb la garantia que en un període de 7 dies no es donen més de 48 hores de treball en un període de referència de 12 mesos; o, el que és el mateix, que a cada guàrdia de 24 hores li continuen 48 hores de descans, d'acord amb el que ha establit la Directiva 2003/88/CE, del Parlament Europeu i del Consell.  
  
Aquesta forma de prestació de treball només pot donar-se en els serveis que, per la intensitat de treball, permeten el descans adequat del treballador al llarg de la guàrdia.  
Als efectes d'aquest apartat s'entendran els apartats següents:  
a) Temps de treball, tot el període durant el qual el treballador romanga en el treball, a disposició de l'empresari i en exercici de la seua activitat o de les seues funcions.  
b) Es considera temps de presència aquell en què el treballador es trobe en disposició de l'empresari sense prestar treball efectiu, per raons d'espera, expectatives, serveis de guàrdia, viatges sense servei, avaries, àpats en ruta o altres situacions paregudes.  
c) Descans adequat: períodes regulars de descans dels treballadors, la durada del qual s'expressa en unitats de temps, suficientment llargs i continus per evitar que, a causa del cansament o ritmes de treball irregulars, els treballadors es lesionen a si mateixos, als seus companys o a tercers, i que perjudiquen la seua salut, a curt o a llarg termini.  
  
D) Adaptació de la jornada per a conciliar la vida familiar i laboral: En aplicació del que disposa l'article 34.8 de l'Estatut dels Treballadors, els treballadors tenen dret a adaptar la durada i la distribució de la jornada de treball per a fer efectiu el seu dret a la conciliació de la vida familiar i laboral en els termes que s'establisquen en el present article o en l'acord a què arriben individualment amb l'empresari, que, en tot cas, ha de respectar el que preveu aquest conveni col·lectiu.  
  
Aquest dret individual pot exercir-se dins de les delimitacions següents:  
a) Pot exercitar-se en aquells departaments, centres de treball o serveis on siga possible un horari flexible d'entrada i eixida.  
b) Per a concretar-lo serà necessari la petició prèvia del treballador i l'existència d'un acord exprés amb l'empresa.  
c) En tot cas, no podrà afectar l'organització general dels torns de treball de les empreses, ni significarà un canvi de departament ni de servei.  
d) De la mateixa manera, només es podrà exercitar si hi ha vacants que possibiliten l'exercici del dret sense afectar altres treballadors.  
  
Article 44. Assignació de serveis. Quadre d'horaris i calendari laboral  
Per raons òbvies de seguretat, els conductors que hagen complit serveis diürns quedaran exclosos de realitzar a continuació serveis nocturns, i al revés, els conductors que hagen efectuat serveis nocturns no podran dur a terme, a continuació, serveis diürns, llevat dels treballadors que es troben en servei de guàrdia de 24 hores.  
  
L'empresa, en tot moment, ha de respectar el descans previst en aquest conveni, quadre d'horaris i calendari laboral.  
Sobre els quadres d'horaris d'organització dels serveis s'informarà al personal amb cinc dies d'antelació de la seua vigència en els de caràcter mensual, tres dies en els quinzenals i dos dies en els setmanals.  
  
El calendari laboral a què es refereix l'apartat quart de l'article 34 de l'Estatut dels Treballadors comprén l'horari de treball i la distribució anual dels dies de treball, festius, descansos setmanals, vacances i tots els dies inhàbils de l'any. Aquests calendaris seran negociats amb els representants dels treballadors de cada empresa.  
Abans de la primera quinzena del mes de desembre es negociarà amb el comité d'empresa o representants dels treballadors el quadrant anual i s'establirà una flexibilitat bidireccional per a les possibles modificacions.  
Aquests calendaris seran exposats en el tauler d'anuncis i en llocs visibles de fàcil accés al centre de treball.  
  
Article 45. Descans setmanal  
Les empreses podran programar els descansos dels treballadors segons els torns esmentats abans; es facilitaran, en una setmana, dos dies de descans consecutius, no necessàriament un diumenge o festiu, computats com a mitjana de 12 mesos. Es procurarà que els diumenges o festius siguen rotatius per a tot el personal.  
Es procurarà que aquests quadrants establisquen un descans en dissabte i diumenge correlatius al mes com a mínim.  
Excepcionalment, en aquelles unitats que, per raons de servei, treballen de dilluns a dissabte (inclusivament), amb l'acord previ del comité d'empresa i el treballador, es podrà optar per facilitar només el diumenge com a dia de descans i acumular el segon dia de descans per setmana per a gastar-lo segons l'acord a què s'arribe amb el treballador. Aquests dies acumulats s'hauran de gastar, com a mínim, en períodes de fins a quatre setmanes.  
Aquests descansos que corresponen per torn i que hagen de treballar-se per suplència de malaltia, absències justificades d'un altre treballador o causes excepcionals s'hauran de retribuir amb el salari corresponent al dia incrementat en un 50 %, o amb un altre dia de descans suplent, que s'haurà de gastar en el termini màxim de 30 dies, sense que això supose que el descans establit en el paràgraf anterior s'haja d'acumular per a ser gaudit en un període que excedisca els catorze dies previstos en l'Estatut dels Treballadors.  
Les empreses procuraran que, la substitució per les causes assenyalades en el paràgraf anterior es realitzen de manera rotativa entre tot el personal de plantilla adscrit al mateix tipus de servei.  
  
Article 46. Dispositiu de localització  
Les empreses podran oferir als treballadors que estimen oportú la possibilitat de romandre a disposició de l'empresa per mitjà d'un dispositiu de localització en les condicions que es detallen a continuació:  
  
Només serà aplicable als treballadors que, per raons del servei, hagen de romandre disponibles i localitzats en períodes de 24 hores o de 12 hores, per mitjà del mitjà tècnic de localització corresponent, que serà facilitat per l'empresa, per a acudir als serveis que sorgisquen.  
  
L'acceptació d'aquesta oferta pel treballador en plantilla haurà de ser voluntària, sense que la negativa li puga ocasionar cap canvi en les condicions de treball ni mobilitat de cap tipus. Si el treballador que accepte el dispositiu de localització vol posteriorment renunciar a aquest sistema de treball, haurà de comunicar-ho a l'empresa per escrit amb un mes d'antelació, i haurà de tornar a les seues condicions de treball anteriors.  
No obstant això, podrà realitzar-se contractació específica per a l'ús d'aquest dispositiu de localització.  
a) El límit màxim que un treballador podrà estar en aquesta situació serà de cinc dies seguits, i es garantiran dos dies de descans consecutius tot just finalitzar el servei, sense que puguen ser canviats o compensats.  
  
b) El dispositiu de localització no podrà estar activat als efectes de còmput de treball efectiu, en relació amb cada treballador, més de sis hores de mitjana diària, calculades en el període dels cinc dies. Durant el dispositiu de localització i als efectes de treball efectiu, aquest es comptabilitzarà des del moment que es cride al treballador per a prestar un servei fins al moment en què el treballador torne.  
c) La prestació per part d'un treballador del dispositiu de localització, durant cinc dies consecutius, implica la finalització, per part d'aquest, de la seua jornada laboral setmanal.  
d) Com a compensació a la disponibilitat durant el dispositiu de localització, el treballador que accepte aquest sistema de treball, a més del sou corresponent al temps de treball efectiu i de presència (salari base, plus de conveni i antiguitat) se li abonarà, en concepte de dispositiu de localització, 36 - pel dispositiu de 24 hores, i 20 - pel dispositiu de 12 hores. Aquest complement salarial no consolidable retribueix l'acceptació expressa per part del treballador del dispositiu de localització.  
  
e) L'empresa facilitarà un comunicat, a fi que el treballador registre l'activitat exercida durant el dispositiu, en què figure expressament les activacions realitzades setmanalment, així com la data i el temps d'activació i el retorn a la base en cada un dels serveis. De cada un d'aquests parts, el treballador en guardarà una còpia degudament segellada per l'empresa.  
  
Article 47. Distribució irregular de la jornada  
Tenint en compte la peculiaritat de l'activitat de transport, respecte a la distribució de la jornada dels treballadors mòbils caldrà ajustar-se al que disposa l'RD 1561/1995 de jornades especials.  
Respecte de la resta de personal afectat pel conveni, la distribució irregular de la jornada podrà afectar la resta del personal de manera diversa, per seccions o departaments, només per períodes estacionals.  
  
Haurà de fixar-se per acord entre les parts, de manera que el 5 % serà el màxim que podrà variar la distribució de la jornada anual; també s'haurà de publicar l'acord de distribució de jornada irregular abans del 31 de gener de cada any. Una vegada fixada la jornada irregular, aquesta no podrà ser modificada, llevat del que estipula l'article 41 de l'ET sobre modificació substancial de condicions de treball.  
Quan hi haja en l'empresa una distribució irregular de la jornada de treball, aquesta no podrà passar d'un mínim de 6 hores i un màxim de 9 hores diàries; en còmput setmanal, els límits seran de 30 i 45 hores.  
  
La distribució irregular de la jornada no podrà afectar la retribució i la cotització del treballador.  
  
Secció segona  
Vacances  
  
Article 48. Vacances  
Els treballadors de les empreses afectades per aquest conveni tindran dret al gaudi d'un període anual de 33 dies naturals de vacances retribuïdes, d'acord amb el salari base més plus conveni, més l'antiguitat corresponent. 3 d'aquests dies de vacances es podran gaudir bé directament acumulats a qualsevol dels períodes vacacionals de què gaudisquen els treballadors, o bé es podran compensar amb més temps de descans repartit en el còmput anual dels diversos torns de treball, d'acord amb el que pacten les respectives empreses amb la representació legal dels treballadors.  
Als efectes del gaudi del període de vacances, l'empresa negociarà amb la representació legal dels treballadors els torns corresponents, i podran partir les vacances en dos quinzenes o tres desenes, a fi que més treballadors gaudisquen la quinzena estival. Així mateix, es podrà pactar un únic període de trenta dies, sempre que siga fora del període estival. S'entendrà com a període estival el corresponent amb el calendari escolar, a fi de promoure la conciliació familiar.  
  
Aquests torns es faran segons el calendari anual, segons les prestacions del servei i rotatiu segons el criteri que convinga a les dues parts.  
No podrà solapar-se l'inici de les vacances amb els dies de descans setmanal.  
En el cas que el període vacacional coincidisca amb una incapacitat temporal que impossibilite el treballador gaudir-les, totalment o parcialment, durant l'any natural a què corresponen, el treballador podrà fer-ho una vegada finalitze la seua incapacitat i sempre que no hagen transcorreguts més de díhuit mesos a partir del final de l'any en què s'hagen originat.  
  
Secció tercera  
Permisos i llicències  
  
Article 49. Permisos retribuïts  
El treballador, amb avís previ i justificació, podria absentar-se del treball, amb dret a remuneració, per algun dels motius següents i pel temps següent:  
A) 16 dies naturals en cas de matrimoni i parelles de fet inscrites en el registre públic.  
B) 1 dia per matrimoni de pares, germans i fills. En el cas que el matrimoni se celebre fora del domicili del treballador i s'hagueren de realitzar desplaçaments superiors a 300 quilòmetres, s'incrementarà un dia per a l'anada i un altre per a la tornada.  
C) 2 dies hàbils per naixement de fills, malaltia greu, cirurgia sense ingrés, hospitalització domiciliària o defunció de parents fins al segon grau de consanguinitat o afinitat; quan s'hagen de realitzar desplaçaments a aquest efecte, el permís serà de 4 dies. Aquests dies per hospitalització poden gaudir-se consecutius o no, sempre que es mantinga la situació d'hospitalització causant.  
D) 1 dia per trasllat de domicili habitual.  
E) El temps necessari per a concórrer als cursos de formació i promoció que l'empresa establisca.  
F) Compliment de deures públics, pel temps indispensable, amb la justificació prèvia.  
G) 1 dia als conductors per a la renovació del permís de conduir.  
  
H) 2 dies a l'any de lliure disposició per al treballador   
I) Pel temps indispensable per a la realització d'exàmens prenatals i tècniques de preparació al part que deguen realitzar-se dins de la jornada de treball.  
J) Les treballadores, per lactància d'un fill menor de nou mesos, tindran dret a una hora d'absència del treball que podran dividir en dos fraccions. La durada del permís s'incrementarà proporcionalment en els casos de parts múltiples.  
La treballadora, per voluntat pròpia, podrà substituir aquest dret per l'acumulació del permís i gaudir de 15 dies laborables de permís immediatament posteriors a la baixa per maternitat. En el cas que la mare treballadora haja optat per la lactància natural, ella podrà sol·licitar l'ampliació d'aquest permís fins a un màxim de 30 dies naturals.  
  
Article 50. Llicències  
Les empreses que tinguen al seu servei treballadors que realitzen estudis oficials degudament homologats, així com exàmens d'oposicions, estaran obligades a atorgar fins a 5 dies de llicència sense retribució, necessària perquè puguen preparar exàmens convocats pel centre que es tracte, amb la justificació prèvia dels interessats de tindre formalitzada la matrícula. Aquesta llicència no retribuïda és aplicable a l'obtenció per part del treballador del permís de conduir.  
  
  
CAPÍTOL IX  
Excedències i altres supòsits  
  
Article 51. Interrupció temporal d'activitat  
S'entendran com a interrupcions temporals del treball les transitòries, alienes a la voluntat de les empreses i dels seus treballadors, que impedisquen l'exercici normal de l'activitat dels centres de treball, dependències o establiments de les empreses, com ara situacions catastròfiques, talls prolongats de subministraments bàsics, obres de viabilitat i altres d'anàlogues.  
En tals casos, les empreses podran, o bé mantindre els seus treballadors en els seus centres de treball o en altres establiments o dependències de l'empresa ubicats en el mateix municipi o el municipi contigu, amb dedicació a les seues tasques habituals o altres de similars que els permeten tindre ocupació efectiva, ja siguen de nivell superior o inferior al de la seua categoria o grup professional, amb dret a la seua retribució salarial mensual habitual, o bé rellevar de l'obligació d'acudir al centre de treball o romandre-hi durant un màxim de set dies (llevat d'un pacte de les parts) i, en aquest cas, els treballadors tindran dret a percebre, mentre dure la dita interrupció, el salari-conveni corresponent a la seua categoria professional, si s'obliguen a recuperar les hores o dies d'absència quan la direcció ho indique.  
  
Article 52. Excedències  
Les excedències podran tindre el caràcter de voluntàries o forçoses. Únicament l'excedència forçosa comportarà reserva del lloc de treball i en computarà la durada als efectes d'antiguitat.  
Totes les excedències hauran de ser sol·licitades per escrit i, llevat que legalment es dispose el contrari, les voluntàries únicament podran ser utilitzades pels treballadors que acrediten com a mínim un any d'antiguitat en l'empresa.  
A) L'excedència forçosa, amb comunicació prèvia fefaent a l'empresa, es concedirà en els supòsits següents:  
a) Per designació o elecció a càrrec públic que impossibilite l'assistència al treball.  
b) Per malaltia, una vegada transcorregut el termini d'incapacitat temporal i per tot el temps que el treballador romanga pendent de qualificació per l'EVI.  
c) Per la pèrdua de vigència del permís de conduir, per haver esgotat el crèdit de punts del mateix, fins que es recupere la mateixa.  
d) Per l'exercici de funcions sindicals d'àmbit provincial o superior.  
  
e) Per naixement o adopció d'un fill, de conformitat amb la legislació vigent.  
f) A un període no superior a 3 anys, per a atendre cada fill, tant quan ho siga per naturalesa com per adopció, o en els supòsits d'acolliment, tant permanent com preadoptiu, a comptar de la data de naixement o, en cas, de la resolució judicial.  
g) A un període de fins a 2 anys per a atendre l'atenció d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i no exercisca cap activitat retribuïda.  
El període d'excedència, en els dos últims supòsits, serà computable als efectes d'antiguitat, i el treballador tindrà dret durant aquest a l'assistència a cursos de formació professional, a la participació del qual haurà de ser convocat per l'empresari, especialment en ocasió de la seua reincorporació.  
Durant el primer any tindrà dret a la reserva del lloc de treball.  
  
No obstant això, quan el treballador forme part d'una família que tinga reconeguda oficialment la condició de família nombrosa, la reserva del seu lloc de treball s'estendrà fins a un màxim de 15 mesos quan es tracte d'una família nombrosa de categoria general, i fins a un màxim de 18 mesos si es tracta de categoria especial.  
Transcorregut aquest termini, la reserva quedarà referida a un lloc de treball del mateix grup professional o categoria equivalent.  
L'excedència per atenció de familiars constitueix un dret individual dels treballadors, homes i dones. No obstant això, si dos o més treballadors de la mateixa empresa generaren aquest dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
Quan un subjecte causant genere dret a un nou període d'excedència, l'inici d'aquesta finalitzarà la que, si és el cas, es gaudia.  
  
El treballador en excedència forçosa haurà de reincorporar-se a l'empresa en el termini màxim de trenta dies naturals següents al cessament de la funció o desaparició de la causa o motiu originari de tal període de suspensió contractual. Si no ho fa en aquest termini, s'entendrà decaiguda la reserva de lloc de treball i el treballador passarà a tindre la mateixa condició que l'excedent de caràcter voluntari, llevat que acredite el dret al naixement d'un nou període d'excedència forçosa.  
  
B) L'excedència voluntària es podrà sol·licitar per aquells treballadors amb vinculació a l'empresa de més d'un any. Se sol·licitarà igualment per escrit i amb la màxima antelació possible a l'empresa, en cap cas inferior a 15 dies.  
L'excedència voluntària podrà concedir-se per les empreses per un període mínim de quatre mesos ininterromputs i un màxim de cinc anys. S'iniciarà sempre el primer dia del mes que corresponga i s'entendrà finalitzada l'últim dia de l'últim mes natural del termini sol·licitat.  
El treballador amb excedència voluntària conserva el dret preferent a reingressar en l'establiment en les vacants de categoria professional igual o semblant a la que es tenia en el moment de la sol·licitud, sempre que manifeste per escrit, a l'empresa, de manera indubtable, la seua intenció de reingrés amb una anticipació mínima de 30 dies naturals al de finalització efectiva de l'excedència, llevat d'un pacte individual més beneficiós acordat entre l'empresa i el treballador. En el cas que el treballador no sol·licite la reincorporació en el seu lloc de treball amb el preavís indicat (30 dies), s'entendrà que renuncia al seu dret preferent i, per tant, el contracte quedarà extingit.  
  
  
CAPÍTOL X  
Previsió social  
  
Article 53. Gratificacions per fidelitat/vinculació a l'empresa  
El treballador que, tot i haver passat dels 60 anys, romanga vinculat a l'empresa, percebrà, com a compensació a la pèrdua del concepte de premi que hi havia a l'anterior conveni col·lectiu nacional, una quantitat en 14 pagues per any, consistent en:  
- Amb 10 anys de servei en l'empresa, 6,08 - per paga.  
- Amb 15 anys de servei en l'empresa, 19,36 - per paga.  
- Amb 20 anys de servei en l'empresa, 22,68 - per paga.  
- Amb 25 anys de servei en l'empresa, 26,55 - per paga.  
- A l'edat legalment establida d'accés a la jubilació ordinària de cada treballador, si, per qualsevol circumstància, el treballador continuara treballant en l'empresa, perdrà el dret al cobrament d'aquesta quantitat, ja que la mateixa ha sigut establida precisament per a estimular la contractació de nous treballadors, per mitjà de l'estímul de l'accés progressiu a la jubilació.  
  
Article 54. Jubilació anticipada a temps parcial i jubilació obligatòria  
Amb el propòsit de fomentar la incorporació de treballadors desocupats, les parts es comprometen a afavorir, en la mesura que siga possible, la jubilació parcial o anticipada dels treballadors en els termes que legalment s'establisquen en cada moment.  
  
Article 55. Segurs  
A) Assegurança col·lectiva d'accidents  
Les empreses que no en tinguen hauran de subscriure la pòlissa en el termini de 30 dies, a partir de la signatura del conveni i amb una entitat asseguradora reconeguda, una pòlissa col·lectiva que garantisca les quanties que s'indiquen a continuació, que percebrà, per una sola vegada, el treballador o el seu cònjuge supervivent, descendents o ascendents i, si és el cas, els seus drethavents, si com a conseqüència de l'accident de treball sobrevé alguna d'aquestes situacions:  
- Gran invalidesa: 35.000,00 euros  
- Mort per accident: 35.000,00 euros  
Les primes que es generen en funció de la pòlissa esmentada seran a càrrec de l'empresa, i en serà responsable l'entitat asseguradora i, subsidiàriament, l'empresa, del pagament del capital assegurat al treballador o als seus beneficiaris en cas de sinistre que comporte el dret a la percepció d'aquestes.  
B) Segur de responsabilitat civil d'empresa  
S'estableix l'obligació per part de les empreses de subscriure una assegurança de responsabilitat civil que cobrisca una quantia de 600.000 - per sinistre i any.  
  
Article 56. Incapacitat temporal  
L'empresa haurà d'abonar, durant el període d'incapacitat temporal, la diferència entre la prestació corresponent a la Seguretat Social i entitat gestora i la quantia resultant de la suma de la retribució bruta fixa mensual, calculada en la mitjana dels tres mesos anteriors a la data d'inici de la baixa, més la prorrata de pagues extres del mes anterior a la data d'inici de la baixa, en les condicions següents:  
  
A) En accidents de treball, des del primer dia.  
B) Quan la malaltia requerisca intervenció quirúrgica o ingrés en un centre sanitari, a partir del primer dia de la intervenció quirúrgica o ingrés.  
C) En cas de malaltia comuna, a partir del tercer dia, amb un límit de 120 dies naturals a l'any. Sobrepassat aquest límit, el dret al complement per incapacitat temporal decaurà.  
D) En cas d'incapacitat temporal per embaràs de risc des del primer dia.  
  
Article 57. Privació del permís de conduir  
Per als casos de privació del permís de conduir, per al personal conductor o ajudant conductor:  
A) Per temps no superior a 6 mesos: l'empresa es veurà obligada a facilitar al conductor ocupació en qualsevol lloc de treball, fins i tot de categoria inferior, i abonarà la retribució corresponent a aquest lloc més l'antiguitat. Aquesta mobilitat funcional no serà exigible a l'empresa en els supòsits següents, en què s'aplicarà el que s'ha establit per als casos de privació del permís de conduir per més de 6 mesos, a més de l'aplicació del règim disciplinari, quan procedisca:  
  
a) Que la privació del permís de conduir derive de fets succeïts en l'exercici de l'activitat de conduir aliens a l'empresa.  
b) Que la privació del permís de conduir siga com a conseqüència de la comissió de delictes dolosos.  
c) Que la privació del permís de conduir no s'haja produït també en els 24 mesos anteriors.  
d) Que la privació del permís de conduir siga conseqüència d'haver ingerit begudes alcohòliques o pres algun tipus d'estupefaents.  
Per temps no superior a 6 mesos, l'empresa podrà ordenar al treballador que el temps de privació s'aplique en els seus dies lliures i en els seus períodes vacacionals. En el cas que el treballador es negue a aquesta obligació, l'empresa podrà aplicar el que disposa el paràgraf següent i extingir el contracte per causes objectives.  
Així mateix, en el cas de retirada temporal del carnet, al treballador se li haurà d'acceptar, en el cas que ho sol·licite, una excedència amb dret a reserva del lloc de treball per al temps que dure la retirada.   
  
B) Per temps superior a 6 mesos: s'entendrà que el conductor deixa de ser apte per al treball per al qual va ser contractat i causarà baixa automàticament en l'empresa per circumstàncies objectives, en aplicació del que, a aquest respecte, determinen els articles 52 i 53 de l'Estatut dels Treballadors, llevat que constituïsca una causa d'acomiadament procedent per aplicació del règim disciplinari.  
  
Article 58. Multes i sancions  
Respecte de les multes i sancions que s'imposen als conductors per part de l'autoritat durant la conducció de vehicles de l'empresa, aquesta es veurà obligada a fer les al·legacions davant de l'autoritat competent i aportar la documentació pertinent que en justifique el servei.  
  
  
CAPÍTOL XI  
Ordenació jurídica de faltes i sancions  
  
Article 59. Classes de faltes  
Les faltes comeses pels treballadors al servei de les empreses del sector es classificaran atenent a la importància i, si és el cas, a la reincidència, en: lleus, greus i molt greus, de conformitat amb el que es disposa en els articles següents.  
  
Article 60. Faltes lleus  
Es consideren faltes lleus les següents:  
1. Fins a dos faltes de puntualitat en un mes sense motiu justificat.  
2. La no comunicació, amb 48 hores com a mínim d'antelació, de qualsevol falta d'assistència al treball per causes justificades, llevat de quan s'acredite la impossibilitat de fer-ho.  
3. L'abandó del centre o del lloc de treball, fins i tot per un període breu de temps, sempre que aquest abandó no siga perjudicial per al desenvolupament de l'activitat productiva de l'empresa o causa de danys o accidents als seus companys de treball, que podrà ser considerat com greu o molt greu, sempre que no supose a l'empresa reclamacions o sancions de tercers per compliment incorrecte dels serveis encarregats o contractats, o causa de danys o accidents als seus companys de treball, en que podrà ser considerada com a falta greu o molt greu. En cap cas es considerarà falta si hi ha causa o motiu justificat.  
  
4. La negligència o descuit en el compliment del treball.  
5. La falta d'atenció i diligència degudes provades, en el desenvolupament del treball encomanat, sempre que no cause perjudici de consideració a l'empresa o als seus companys de treball, als malalts transportats, els seus acompanyants o altres persones vinculades amb la prestació dels serveis, l'ompliment incorrecte o incomplet de les dades i documents dels serveis que el treballador tinga obligació d'omplir, llevat que puga ser considerada com greu o molt greu.  
  
6. No comunicar a l'empresa qualsevol variació de la seua situació que tinga incidència en a l'àmbit laboral, com el canvi de la residència habitual.  
7. La falta d'higiene o neteja personal, sempre que no en derive risc per a la integritat física o la salut dels treballadors, ni supose a l'empresa reclamacions o sancions de tercers per compliment incorrecte dels serveis encarregats o contractats.  
8. L'ús incorrecte de l'uniforme, de les peces o equipaments rebuts de l'empresa o de qualsevol altre, sempre que l'empresa obligue el treballador a utilitzar-les en el desenvolupament de les seues tasques i sempre que no supose a l'empresa reclamacions o sancions de tercers per compliment incorrecte dels serveis encarregats o contractats.  
9. Les faltes de respecte, d'escassa consideració, tant als companys com a terceres persones i, en especial, als malalts transportats o els seus familiars o acompanyants, sempre que això es produïsca amb motiu o ocasió del treball.  
10. Les que suposen un incompliment de la normativa en matèria de prevenció de riscos i salut laboral, sempre que no tinguen transcendència greu per a la integritat física o la salut pròpia o d'altres persones o treballadors, o produïsca danys greus a l'empresa.  
11. Qualssevol altres incompliments culpables de la normativa laboral o de les obligacions lícites assumides en contracte de treball i/o contingudes en aquest conveni, així com altres incompliments que suposen sanció o penalització per a l'empresa en virtut de les obligacions de prestació de serveis contractuals amb tercers.  
12. Qualsevol altre tipus d'infraccions que afecten obligacions de caràcter formal o documental exigides per la normativa de prevenció de riscos laborals i que no estiguen tipificades com greus o molt greus.  
  
  
Article 61. Faltes greus  
Es consideren faltes greus les següents:  
1. Més de tres faltes de puntualitat en un mes, o fins a tres quan el retard siga superior a quinze minuts en cada una d'elles i sense causa justificada.  
2. Faltar un o dos dies al treball durant un mes, sense causa que ho justifique.  
3. La falta d'atenció i diligència degudes en el desenvolupament del treball encomanat, sempre que cause perjudici d'una certa consideració a l'empresa o als seus companys de treball, als malalts transportats, els seus acompanyants o altres persones vinculades amb la prestació dels serveis, la falta d'ompliment de les dades i documents dels serveis que el treballador tinga obligació d'omplir, llevat que puga ser considerada com molt greu, sempre que supose a l'empresa reclamacions econòmiques o sancions de tercers per compliment incorrecte dels serveis encarregats o contractats, per valor econòmic que no supere els 3.000,00 ?.  
  
4. L'incompliment de les normes, ordres o instruccions dels superiors, en relació amb les obligacions concretes del lloc de treball, i les negligències de què es deriven o puguen derivar-se perjudicis greus o incompliment o la negativa a realitzar un servei sense causa que ho justifique.  
5. La desobediència als superiors en qualsevol matèria de treball, sempre que l'ordre no implique condició vexatòria o atemptat contra la llibertat sexual per al treballador, o comporte risc per a la vida o la salut, tant d'ell mateix com d'altres companys.  
6. Les faltes de respecte o desconsideració tant als seus companys com a terceres persones i especialment als malalts transportats o els seus familiars o acompanyants, sempre que això es produïsca amb motiu o ocasió del treball, en especial quan com a conseqüència d'això comporte una sanció o penalització per a l'empresa.  
7. Qualsevol alteració o falsificació de dades personals o laborals relatives al treballador, als seus companys o sobre els serveis realitzats.  
  
8. La falta d'higiene o neteja personal quan comporte reclamació o queixes de tercers, malalts o els seus familiars o acompanyants, o comporte a l'empresa sancions o penalitzacions de tercers contractants dels serveis.  
9. Realitzar, sense el permís oportú, treballs particulars en el centre de treball, així com utilitzar per a usos propis instal·lacions o béns de l'empresa, tant dins, com fora dels locals de treball, llevat que es compte amb l'autorització oportuna.  
10. La disminució voluntària i ocasional del rendiment en el treball, que es puga provar fefaentment.  
11. La simulació de malaltia o accident, laboral o no.  
12. L'encobriment per acció, que no per omissió, de faltes d'altres treballadors.  
13. Proporcionar dades o documents reservats de l'empresa, llevat dels propis per a l'exercici de l'activitat sindical a través de les vies legals establides, a persones alienes o no autoritzades per a rebre'ls.  
14. Proporcionar, a persones no autoritzades a rebre-les, dades relatives als malalts que hagen tingut vinculació amb l'empresa per motius de la seua activitat.  
15. No advertir amb la diligència deguda, als seus superiors o a l'empresari, de qualsevol anomalia, avaria, accident o fets inusuals que observe en les instal·lacions, maquinària, locals o del personal, i no haver deixat constància al final de la jornada a través del part de treball diari que haurà de facilitar l'empresa.  
16. Introduir o facilitar l'accés al centre de treball a persones no autoritzades, a excepció de les labors específiques sindicals, degudament comunicades.  
17. La negligència greu en la conservació o en la neteja de materials i maquines que el treballador tinga a càrrec seu, dins de les competències pròpies de la seua categoria professional.  
18. El mal ús verificat dels locals, vehicles i/o el seu equipament, material i màquines que el treballador tinga a càrrec seu.  
19. L'embriaguesa provada durant el treball, així com el trobar-se afectat, també ocasionalment i provadament durant el treball, per substàncies qualificades com a drogues i/o estupefaents.  
20. Fumar en els llocs expressament prohibits per la normativa legal.  
21. La comissió, per part dels conductors, d'infraccions de les normes de circulació, imputables a ells, quan l'incompliment de les disposicions assenyalades posen en perill la seguretat de les persones que van a bord dels vehicles.  
22. No utilitzar correctament els mitjans i equips de protecció facilitats al treballador per l'empresari, d'acord amb les instruccions rebudes d'aquest, sempre que aquest fet siga provat per l'empresari.  
23. La falta de compliment de les normes en matèria de prevenció de riscos i salut laboral o l'incompliment de les instruccions empresarials en les mateixes matèries, quan suposen un risc greu per al treballador, els seus companys o tercers, així com negar-se a l'ús dels mitjans de seguretat facilitats per l'empresa.  
24. No usar adequadament, d'acord amb la seua naturalesa i els riscos previsibles, les màquines, aparells, ferramentes, substàncies perilloses, equips de transport i, en general, qualssevol altres mitjans amb què desenvolupen la seua activitat.  
25. Negar-se a sotmetre's als reconeixements mèdics corresponents en la seua jornada laboral.  
26. Posar fora de funcionament i/o utilitzar incorrectament els dispositius de seguretat existents o que s'instal·len en els mitjans relacionats amb la seua activitat o als llocs de treball en què aquesta tinga lloc.  
  
27. La falta immediata d'informació al seu superior jeràrquic directe, i als treballadors designats per a realitzar activitats de protecció i de prevenció o, si és el cas, al servei de prevenció, sobre qualsevol situació que, al seu parer, comporte, per motius raonables, un risc per a la seguretat i la salut pròpia, d'altres persones o treballadors, o puga causar un dany greu a l'empresa.  
28. La reincidència en qualsevol falta lleu dins del mateix trimestre, quan haja tingut amonestació o sanció, tant escrites com no, de l'empresa.  
  
Article 62. Faltes molt greus  
Es consideraran faltes molt greus les següents:  
1. Més de dotze faltes de puntualitat no justificats comeses en el període de tres mesos o de vint-i-quatre en sis mesos.  
2. Faltar al treball més de dos dies consecutius o quatre alterns en el període d'un mes sense causa o motiu que ho justifique.  
3. L'exercici d'altres activitats professionals, públiques o privades, durant la jornada de treball.  
4. El frau, la deslleialtat o l'abús de confiança en el treball, serveis, gestió o activitat encomanats, i el furt o robatori realitzat dins de les dependències de l'empresa, als vehicles o en altres elements o llocs en què haja d'actuar en funció de la seua activitat.  
5. Els actes dolosos o imprudents en l'exercici del treball encomanat o contractat, o quan la forma de realitzar-ho implique dany o risc d'accident o perill greu d'avaria per a les instal·lacions o la maquinària de l'empresa.  
6. Posar o donar com a fora de servei un vehicle sense motius, en especial quan això supose una sanció o penalització per a l'empresa en virtut de les obligacions de prestació de serveis contractuals amb tercers.  
7. Quan, en els contractes que signe l'empresa amb els seus clients, aquests incloguen una clàusula que vincule el pagament de la gestió amb la qualitat del servei oferit (puntualitat, tracte al pacient, etc.) i, de resultes d'una mala praxi, la factura es reduïsca per una falta degudament acreditada imputable a un o més treballadors.  
8. L'embriaguesa habitual o toxicomania habitual provada si repercuteix negativament en el treball.  
9. La simulació de la presència d'un altre en el treball, signant o fitxant per ell, o situacions anàlogues. S'entendrà sempre que hi ha falta quan un treballador de baixa per malaltia o accident realitze treballs de qualsevol classe per compte propi o d'altri i al·legue causes falses per a les llicències o permisos.  
10. La superació de la taxa d'alcohol fixada reglamentàriament i provada en cada moment durant el treball per al personal de conducció, així com la conducció provada sota els efectes de drogues, substàncies al·lucinògenes o estupefaents.  
11. Els maltractaments o faltes de respecte i consideració provats als superiors, companys o subordinats, malalts transportats o els seus familiars, així com qualsevol altre personal relacionat amb la prestació dels serveis.  
12. L'abús d'autoritat.  
13. La disminució continuada i voluntària provada en el treball sempre que haja sigut objecte de sanció anterior.  
14. La desobediència continuada o persistent degudament demostrada.  
15. L'assetjament sexual, entés com a tal la conducta de naturalesa sexual, verbal o física, desenvolupada en l'àmbit laboral i que atempte greument contra la dignitat del treballador objecte d'aquest.  
   
16. La falta d'atenció i diligència degudes en el desenvolupament del treball encomanat, sempre que cause perjudici de consideració a l'empresa o als seus companys de treball, als malalts transportats, els seus acompanyants o altres persones que vinculades amb la prestació dels serveis i, en especial, sempre que supose a l'empresa reclamacions econòmiques o sancions de tercers per compliment incorrecte dels serveis encarregats o contractats, per valor econòmic superior els 3.000,00 ?.  
17. L'abandó del lloc de treball sense justificació, tant en llocs de comandament o responsabilitat, com en els casos de prestació de serveis de transport urgent, o quan això ocasione un perjudici evident per a l'empresa o els malalts traslladats o que cal traslladar, o puga arribar a ser causa d'accident per al treballador, els seus companys o tercers.  
18. La utilització indeguda d'informació de què es tinga coneixement per raó del seu treball, en especial de dades referents a malalts que hagen tingut vinculació amb l'empresa per motiu de la seua activitat.  
  
19. L'apropiació de l'import dels serveis prestats, siga quin siga la quantia, així com qualsevol ocultació, sostracció o manipulació, de diners, materials, equipaments o vehicles.  
20. La comissió reiterada, per part dels conductors, d'infraccions de les normes de circulació, imputables a ells, quan l'incompliment de les disposicions assenyalades posen en perill la seguretat de l'empresa, el seu personal o els malalts transportats.  
  
21. La imprudència o negligència inexcusables, així com l'incompliment de les normes sobre prevenció de riscos i salut laboral quan produïsquen perill o siguen causants d'accident laboral greu, perjudicis greus als seus companys o a tercers, o danys greus a l'empresa.  
  
22. La reincidència en dos faltes greus de la mateixa naturalesa o més de dos greus, encara que siguen de naturalesa distinta, dins del mateix semestre, sempre que haja sigut objecte de sanció que haja cobrat fermesa.  
23. Qualsevol altre tipus d'infraccions molt greus que afecten obligacions de caràcter formal o documental exigides per la normativa de prevenció de riscos laborals.  
  
Article 63. Sancions. Aplicació  
1. Les sancions que les empreses poden aplicar segons la gravetat i circumstàncies de les faltes comeses són les següents:  
a) Faltes lleus:  
a1) Amonestació per escrit.  
b) Faltes greus:  
b1) Amonestació per escrit.  
b2) Suspensió d'ocupació i sou d'1 a 10 dies.  
c) Faltes molt greus:  
c1) Suspensió d'ocupació i sou d'11 a 45 dies.  
c2) Acomiadament.  
2. Per a l'aplicació i graduació de les sancions que antecedeixen en el punt 1, es tindrà en compte:  
A) El grau de responsabilitat de qui comet la falta.  
  
B) La repercussió del fet en els altres treballadors, l'empresa, tercers, especialment malalts i els seus familiars, així com la repercussió social.  
C) La categoria professional del treballador.  
3. Correspondrà a l'empresari la determinació de la sanció que pot aplicar entre les previstes. Les sancions per faltes lleus seran acordades per la direcció de l'empresa. Les sancions per faltes greus o molt greus haurà d'imposar-les també l'empresa amb la instrucció prèvia de l'expedient sancionador corresponent al treballador.  
4. Prèviament a la imposició de sancions per faltes greus o molt greus als treballadors, tindran dret a ser escoltats l'interessat i la representació dels treballadors o sindical, en el termini de deu dies, comptats des de la comunicació dels fets que s'imputen. Aquest termini suspendrà el termini de prescripció de la falta corresponent. En el cas de tractar-se d'un treballador que tinga la condició de delegat sindical o membre del comité d'empresa, a part de l'interessat, hauran de ser escoltats la resta de membres de la representació a què aquest pertanga, si n'hi ha.  
  
5. De les sancions per faltes greus i molt greus s'informarà els representants dels treballadors, si n'hi ha.  
6. En el cas de tractar-se de faltes tipificades com greus o molt greus, l'empresa podrà acordar la suspensió d'ocupació i sou com a mesura prèvia i preventiva pel temps que dure l'expedient, sense perjudici de la sanció que s'impose. Suspensió que serà comunicada als representants dels treballadors.  
7. Una vegada conclòs l'expedient sancionador, l'empresa imposarà la sanció que corresponga tenint en consideració les al·legacions realitzades en el curs de la tramitació pel treballador, i, si procedeix, per la representació dels treballadors o sindical.  
8. Quan l'empresa acorde o impose una sanció que tinga obligació de ser per escrit, ho haurà de comunicar, d'aquesta mateixa manera, a l'interessat i a la representació dels treballadors o sindical, i aquest se'n quedarà un exemplar i en signarà el duplicat que tornarà a la direcció de l'empresa, on farà constar la data i els fets que la motiven.  
  
9. Les faltes lleus prescriuen al cap de deu dies, les greus als vint dies i les molt greus als seixanta dies a partir de la data en què l'empresa va tindre coneixement de la comissió d'aquesta i, en tot cas, als sis mesos d'haver-se comés.  
10. En tot cas, el treballador sancionat podrà acudir a la via jurisdiccional competent per a instar a la revisió de les sancions imposades en cas de desacord.  
11. Cap treballador podrà ser sancionat dos vegades per la mateixa falta.  
  
  
CAPÍTOL XII  
Seguretat i salut en el treball  
  
Article 64. Salut i prevenció de riscos laborals  
Caldrà ajustar-se al que disposa la legislació vigent.  
S'estableix el compromís de les parts de desenvolupar un pla de prevenció de drogodependència en el termini d'un any.  
  
  
CAPÍTOL XIII  
Drets de representació del personal i sindicals  
  
Article 65. Drets de representació del personal i sindicals  
Se n'estableixen, amb caràcter general, els següents:  
Les empreses del sector hauran de respectar el dret de tot treballador a sindicar-se lliurement, a celebrar reunions, recaptar quotes i distribuir informació sindical, tot això de conformitat amb la legislació vigent.  
  
Les empreses, als delegats de personal o membres de comités d'empresa que participen com a membres titulars en les comissions negociadores dels convenis col·lectius, els facilitaran els permisos corresponents a fi que obtinguen les màximes facilitats en la seua tasca de negociadors i durant tota la seua durada, sempre que el conveni col·lectiu referit s'aplique a l'empresa.  
Els treballadors de les empreses, establiments o centres de treball tenen dret a reunir-se en assemblea, en el centre de treball, que serà convocada i presidida en tot cas pel comité d'empresa o delegat de personal, si n'hi ha, o pel treballador del centre o l'establiment promotor d'aquesta, sempre que, amb caràcter previ, s'haja traslladat tant la convocatòria com l'ordre del dia a la direcció de l'empresa o el centre de treball.  
Tindrà lloc sempre fora d'hores de treball llevat dels centres de treball subjectes a prestació de servei les 24 hores del dia i, en aquest cas, s'acordarà, per part dels promotors amb la direcció, el moment de celebració de l'assemblea, així com la durada aproximada.  
  
L'empresari facilitarà el local adequat si el centre de treball reuneix les condicions pertinents per a fer-la. En cas contrari, designarà un lloc determinat apropiat dins de les seues instal·lacions per a celebrar-la.  
  
Es podrà denegar per part de l'empresari l'autorització de la celebració d'una assemblea en les seues instal·lacions si no es dona compliment, per part dels promotors, a les condicions descrites anteriorment; igualment, la direcció es podrà oposar si han transcorregut menys de dos mesos des de l'última assemblea celebrada en el centre de treball, així com en la situació de tancament legal de l'empresa.  
Dins de la limitació anterior no s'inclouran les assemblees o reunions informatives que tinguen com a únic punt de l'ordre del dia la informació sobre la negociació dels convenis col·lectius que s'apliquen als treballadors de l'empresa, establiment o centre de treball de què es tracte.  
De conformitat amb el que s'ha exposat en l'article 52, els treballadors triats per a exercir càrrecs de responsabilitat local, provincial, autonòmica o nacional en el seu sindicat i que hagen de dedicar-se per complet a l'exercici de tals funcions o tasques podran sol·licitar voluntàriament l'excedència pel temps que dure la situació, transcorregut el qual es reincorporaran als seus llocs de treball, sempre que se sol·licite abans d'un mes, a comptar de la data d'haver cessat en els càrrecs referits.  
  
Article 66. Drets i facultats dels comités d'empresa i delegats de personal  
Sense perjudici dels drets i facultats concedits per les lleis, es reconeix als comités d'empresa i als delegats de personal a:  
a) Ser informats per la direcció de l'empresa:  
Sobre els acomiadaments objectius per a efectuar-ne el seguiment.  
Trimestralment, almenys, sobre l'evolució general del sector econòmic a què pertany l'empresa, sobre l'evolució dels negocis i la situació de la pròpia explotació i vendes, sobre el programa o pressupost previst i sobre l'evolució de l'ocupació en el seu àmbit específic.  
  
Anualment, en aquelles empreses que revisten la forma de societat mercantil, conéixer i tindre a disposició seua el balanç, el compte de resultats, la memòria i tots els documents que es donen a conéixer als socis.  
Amb caràcter previ a que siguen executades per les empreses, sobre la reestructuració d'aquestes o dels seus centres de treball, tancaments totals o parcials, definitius o temporals, reduccions de jornada, trasllats de totes o part de les instal·lacions empresarials, altres modificacions col·lectives i substancials dels contractes de treball dels seus treballadors, així com sobre els plans de formació professional de les empreses.  
En funció de la matèria de què es tracte:  
- Sobre la implantació o la revisió dels sistemes d'organització del treball i qualsevol de les possibles conseqüències, estudis de temps, establiment de sistemes de primes o incentius i valoració de llocs de treball.  
- Sobre la fusió, absorció o modificació de l'estat jurídic de l'empresa, quan això supose una incidència que afecte de manera significativa el volum de l'ocupació adquirit.  
- Sobre els models de contractes de treball escrits que s'utilitzen, així com els documents relatius a la liquidació per finalització de la relació laboral.  
- Sobre sancions per faltes greus i molt greus i, en especial, sobre acomiadaments.  
- En relació a estadístiques sobre l'índex d'absentismes i les causes d'aquests, accidents de treball i malalties professionals i les conseqüències d'aquestes, índexs de sinistralitat, moviment de cessaments i ingressos i ascensos i butlletins de cotització TC 1 i 2 a la Seguretat Social.  
b) A exercir una tasca de control o supervisió sobre les matèries següents:  
El compliment de les normes vigents sobre matèria laboral i de Seguretat Social, així com sobre els pactes, condicions o usos de l'empresa en vigor, formulant les accions legals que crega oportunes davant de l'empresa i els organismes específics o tribunals.  
L'execució i la realització dels plans de formació aplicables en l'àmbit de les empreses.  
La contractació laboral en l'àmbit de l'empresa per mitjà de la documentació que preceptivament li siga lliurada.  
Tindre la representació dels treballadors en missió, mentre aquesta dure, com a representants dels treballadors de les empreses usuàries, als efectes de formular qualsevol reclamació en relació amb les condicions d'execució de l'activitat laboral, en tot el que afecta la prestació dels seus serveis a aquestes. En cap cas podrà suposar aquesta representativitat una ampliació del crèdit d'hores previst per a la representació legal dels treballadors de l'empresa usuària, ni que puguen plantejar-se davant d'aquesta reclamacions de treballadors respecte a l'empresa de treball temporal de la qual depenen.  
  
En conjunció amb la direcció, sobre el compliment de les mesures implantades, amb vista al manteniment i increment de la rendibilitat i productivitat de les instal·lacions i de les empreses.  
El compliment dels principis de no discriminació, d'igualtat de sexes i d'oportunitats i d'una política racional de foment de l'ocupació. Vetlaran, en concret, perquè les condicions laborals s'acomoden a la normativa vigent sobre salut laboral i prevenció de riscos i a les prescripcions que estableixen els reglaments que la despleguen.  
Els membres del comité d'empresa i delegats de personal, individualment o en conjunt, han d'observar sigil professional pel que fa a informació confidencial que coneguen de les empreses per motiu del seu càrrec, fins i tot fins i tot després d'abandonar el càrrec i, en especial, en totes aquelles qüestions que la direcció qualifique de matèria reservada.  
  
Article 67. Quotes sindicals  
A requeriment dels treballadors, quan ho autoritzen documentalment, les empreses descomptaran en la seua nòmina mensual l'import de la quota sindical ordinària o extraordinària corresponent.  
A aquest efecte, es lliurarà a la direcció un document manuscrit i/o signat pel treballador en què. amb claredat. s'expressarà l'ordre o l'autorització del descompte, l'import, la central sindical destinatària, així com el número de compte corrent o llibreta d'estalvi a què s'ha de transferir la quantitat detreta.  
La direcció de les empreses haurà de lliurar una còpia de la llista de transferència a la representació del sindicat.  
  
Article 68. Garanties sindicals dels membres del comité d'empresa i delegats de personal  
Cap membre del comité d'empresa ni delegat de personal podrà ser despatxat o sancionat durant l'exercici de les seues funcions ni dins de l'any següent de ser cessat, llevat que el cessament es produïsca per revocació o dimissió, i sempre que l'acomiadament o la sanció es fonamente en l'actuació del treballador en l'exercici legal de la seua representació.  
Si la sanció per suposades faltes greus o molt greus obeeix a altres causes, haurà de tramitar-se un expedient contradictori, en què seran oïts, a més de l'interessat, el comité d'empresa o la resta de delegats de personal i el delegat sindical de l'organització a què pertanga, en el cas que siga coneguda per la direcció de l'empresa la seua secció sindical.  
Tindran prioritat de permanència en l'empresa o centre de treball, respecte a la resta de treballadors, en els supòsits de suspensió o rescissió de contractes per causes tecnològiques, econòmiques, organitzatives, de producció o de força major.  
No podran ser discriminats en la seua promoció econòmica o professional per causa de l'exercici de la seua representació legal. Podran exercir la llibertat d'expressió en l'àmbit intern de l'empresa en les matèries pròpies de la seua representació, i podran publicar o distribuir, sense pertorbar el funcionament normal de l'activitat empresarial, publicacions d'interés laboral o social. L'execució d'aquestes tasques es realitzarà d'acord amb la normativa legal vigent en cada moment.  
Disposaran del crèdit horari d'hores mensuals retribuïdes que la llei determina quant al seu càrrec i volum de l'empresa. Es podrà, en una mateixa empresa, acumular les hores dels diversos membres del comité o delegats de personal en un o més dels seus companys, sense que se sobrepasse el màxim total que per llei correspon a tots i cada un d'ells, i, en aquest cas, podrà ser rellevat dels treballs sense perjudici de la seua remuneració. Aquesta circumstància haurà de ser comunicada prèviament a l'empresa, en què s'indicarà el període de temps en què es procedirà a l'acumulació.  
Sense sobrepassar el màxim legal, podran ser consumides les hores del crèdit horari sindical de que disposen els membres del comité d'empresa o delegats de personal, a fi de preveure l'assistència d'aquests a cursos de formació organitzats pels seus sindicats, instituts de formació o altres entitats.  
  
  
CAPÍTOL XIV  
Plans d'igualtat i comissió paritària d'igualtat  
  
Article 69. Plans d'igualtat  
D'acord amb el que estableix la Llei 3/2007, per a la igualtat efectiva de dones i homes, les empreses estan obligades a respectar la igualtat de tracte i d'oportunitats en l'àmbit laboral i, amb aquesta finalitat, hauran d'adoptar mesures dirigides a evitar qualsevol tipus de discriminació laboral entre dones i homes, mesures que hauran de negociar i, si és el cas, acordar, amb els representants legals dels treballadors en la forma que es determine en la legislació laboral.  
En el cas de les empreses de més de 250 treballadors, les mesures d'igualtat a què es refereix l'apartat anterior hauran de dirigir-se a l'elaboració i aplicació d'un pla d'igualtat, amb l'abast i el contingut establits en aquest capítol, que haurà de ser així mateix objecte de negociació en la forma que es determine en la legislació laboral.  
  
Els plans d'igualtat de les empreses són un conjunt ordenat de mesures adoptades després de realitzar un diagnòstic de situació, tendents a aconseguir en l'empresa la igualtat de tracte i d'oportunitats entre dones i homes i a eliminar la discriminació per raó de sexe.  
  
Els plans d'igualtat fixaran els objectius concrets d'igualtat que es volen aconseguir, les estratègies i les pràctiques que cal adoptar per a assolir-los, així com l'establiment de sistemes eficaços de seguiment i avaluació dels objectius fixats.  
Per a la consecució dels objectius fixats, els plans d'igualtat podran preveure, entre altres, les matèries d'accés a l'ocupació, classificació professional, promoció i formació, retribucions i ordenació del temps de treball per a afavorir, en termes d'igualtat entre dones i homes, la conciliació laboral, personal i familiar, i la prevenció de l'assetjament sexual i de l'assetjament per raó de sexe.  
Els plans d'igualtat han d'incloure la totalitat d'una empresa, sense perjudici de l'establiment d'accions especials adequades respecte a determinats centres de treball.  
  
Article 70. Comissió paritària d'igualtat  
A fi d'interpretar i aplicar correctament la Llei 3/2007, per a la igualtat efectiva de dones i homes, que va entrar en vigor el 24 de març de 2007, es crea la comissió paritària d'igualtat amb les funcions següents:  
Obtenció, per mitjà d'enquestes o altres mitjans que s'acorden, d'informació anual sectorial de les mesures implantades en les diferents empreses i de les plantilles, disgregades per categories professionals i gènere.  
Assessorament a les empreses que ho sol·liciten sobre els drets i obligacions en matèria d'igualtat, així com en matèria d'implantació de plans.  
Mediació i, si és el cas, arbitratge, en aquells casos que voluntàriament i conjuntament li siguen sotmesos per les parts afectades, i que versen sobre l'aplicació o interpretació dels plans d'igualtat.  
Demanar informació de les empreses sobre les incidències i dificultats que puga generar l'aplicació de la Llei d'igualtat.  
La comissió paritària d'igualtat estarà composta per sis membres, en les mateixes condicions que la comissió mixta paritària del conveni, i amb la condició que siguen els mateixos designats per a l'esmentada comissió mixta. Les dues comissions compartiran el crèdit horari de 28 hores juntament amb la comissió de formació.  
  
Article 71. Parelles de fet  
Davant de l'evolució de la realitat social en matèria familiar, es reconeixen els mateixos drets que el conveni preveu per als cònjuges en matrimoni a les persones que no s'hi hagen casat i convisquen en unió afectiva, estable i duradora, amb la justificació prèvia d'aquests extrems per mitjà d'una certificació d'inscripció en el registre corresponent oficial de parelles de fet, on n'hi haja, o una acreditació semblant que justifique aquesta circumstància.  
En el supòsit de conflicte d'interessos amb tercers, el reconeixement del dret que corresponga es farà de conformitat amb la procedència jurídica que, de manera ferma, es determine per l'autoritat administrativa o judicial competent d'acord amb l'ordenament positiu vigent.  
  
  
CAPÍTOL XV  
Comissió paritària del conveni  
  
Article 72. Comissió mixta paritària  
A fi d'efectuar el seguiment d'aquest conveni i dilucidar els possibles dubtes que pogueren produir-se a l'hora d'interpretar-lo, es constitueix una comissió paritària. Estarà formada per membres de les associacions patronals i centrals sindicals signants del conveni en la mateixa proporció, de manera que aquesta comissió no podrà sobrepassar el nombre de quatre persones per cada una de les parts patronal i sindical. En les reunions s'acceptarà la presència d'assessors de les representacions respectives amb veu, però sense vot.  
La comissió paritària del conveni assumirà les funcions següents:  
- L'estudi dels problemes de salut laboral en el sector del transport sanitari. La realització d'estadística i relacions amb l'administració laboral competent en matèria de salut laboral.  
- Resolució de les controvèrsies que puguen sorgir en matèria de conciliació de la vida laboral i personal.  
- En aquelles empreses que, per raons economicofinanceres, no puguen abonar els increments salarials que es pacten en aquest conveni i no hi haja representants legals dels treballadors (comités d'empresa o delegats de personal) serà aquesta comissió paritària l'encarregada de decidir si l'empresa s'acull o no al règim d'inaplicació salarial i en quins termes, seguint els passos de l'article 9 d'aquest conveni.  
  
- Exercirà una tasca d'estudi i vigilància sobre les modalitats i estructura de contractació en el sector. Així mateix, tindrà la facultat d'intermediació, a instància de part, amb caràcter previ a la denúncia davant de l'Administració o tribunals laborals quan es presumisca l'existència de frau de llei. Aquesta consulta no tindrà el caràcter obligatori previ a la denúncia o la demanda davant de la Inspecció de Treball i Assumptes Socials o jutjat social. En cas de modificacions de la legislació i normativa vigent en matèria de contractació, la comissió paritària adequarà aquest conveni respecte a la normativa legal.  
  
- Qualsevol dubte o divergència que puga sorgir sobre la interpretació o l'aplicació d'aquest conveni que tinga caràcter de conflicte col·lectiu serà sotmés prèviament a un informe de la comissió abans d'entaular qualsevol reclamació judicial.  
- En el cas que l'empresa i els representants legals dels treballadors no arriben a un acord sobre la inaplicació del règim salarial sol·licitat per l'empresa, la comissió paritària mediarà per a arribar a un acord, per a la qual cosa sol·licitarà a l'empresa la documentació requerida en l'article 9, l'analitzarà i es reunirà amb les parts en el termini improrrogable de 15 dies des que la comissió paritària haja conegut del desacord. De la reunió s'alçarà una acta en què constaran les raons i els posicionaments de les parts, la postura de la comissió paritària i el resultat final de la reunió.  
- Resoldrà qualsevol altra sol·licitud de mediació o interpretació que se li propose en un termini màxim de 30 dies des de la data de reunió.  
La comissió paritària es reunirà a petició de qualsevol de les parts sempre que se sol·licite per escrit, i en els 10 dies següents a la petició.  
  
Perquè els acords de la comissió paritària tinguen eficàcia i validesa, aquests hauran de ser protegits per la majoria de cada una de les representacions: empresarial i sindical. En aquests casos tindran plena eficàcia jurídica, seran vinculants per a les dues parts i aplicables immediatament.  
Als efectes de qualsevol notificació escrita que qualsevol empresa o treballador vulga remetre a la comissió paritària, es reprodueixen els domicilis de les diverses parts que configuren l'esmentada comissió:  
Associació de la Comunitat Valenciana d'Empreses d'Ambulàncies (ACVEA)  
Avinguda Miguel Hernández, núm. 3-D, 46378 Aldaia (València)  
Federació de Serveis Públics d'UGT-País Valencià  
C/ Arquitecte Mora, núm. 7-2, 46889 València  
Federació de Serveis a la Ciutadania de CCOO del País València  
Plaça Nàpols i Sicília, núm. 5-2n, 46469 València  
Central Sindical Independent i de Funcionaris (CSIF)  
C/ Gibraltar, núm. 11, 46985 València  
  
Article 73. Protocol de telefonades  
La comissió paritària redactarà, en un termini màxim de sis mesos, un protocol de telefonades perquè les empreses les introduïsquen en les seues pautes d'organització del servei, de manera que tant els treballadors i treballadores com les empreses sàpien a què atindre's i com actuar davant de les diferents causalitats que es produïsquen en la realització dels serveis. Aquest protocol s'incorporarà a aquest text convencional amb el mateix valor normatiu.  
  
Article 74. Resolució de conflictes col·lectius  
Les dues parts s'adhereixen a l'acord de solució de conflictes laborals subscrit per les confederacions patronals CIERVAL i CEPYME CV i les confederacions sindicals UGT-PV i CCOO PV per a solucionar de manera extrajudicial els conflictes col·lectius.  
De la mateixa manera, les parts signants d'aquest conveni acorden sotmetre's, en cas de discrepàncies de qualsevol tipus sobre el contingut del conveni, a la fórmula de la mediació, mai a la de l'arbitratge, llevat que siga per acord exprés.  
  
  
DISPOSICIONS TRANSITÒRIES  
  
Primera. Recuperació del complement d'antiguitat (CA)  
Donada la situació d'absència de conveni sectorial autonòmic en els últims anys, el CA no s'ha mantingut per igual per a tots els treballadors del sector.  
Per això, hi ha empreses en què es va acordar la substitució del dit CA per un complement compensatori d'antiguitat ad personam, un complement de garantia salarial o un d'equivalent i, per tant, hi ha períodes treballats no computables als efectes del CA regulat en aquest conveni des que s'acordara aquesta substitució i fins al 01.01.2019.  
Als efectes de compensar la situació s'acorda que, en aquestes empreses, els treballadors amb contracte anterior al 31.12.2016 recuperaran el dret a percebre un CA d'un 1 % del salari base des del mes en què complisquen un nou any de permanència en l'empresa a partir del 01.01.2019 i continuaran, segons el que disposa l'art. 38 del conveni, fins a aconseguir el límit general del 20 %. El complement d'antiguitat consolidada ad personam, complement de garantia salarial o equivalent que va substituir el CA en aquestes empreses no serà ni compensable ni absorbible, ni revalorable, i computarà als efectes d'aconseguir el límit del 20 % del CA establit en l'article 38 d'aquest conveni.  
  
Segona  
Les diferències derivades de l'aplicació d'aquest conveni hauran de ser abonades per les empreses en un termini màxim de trenta dies, a comptar de la publicació d'aquest conveni.  
  
  
DISPOSICIONS ADDICIONALS  
  
Primera  
Les condicions econòmiques pactades en aquest conveni no afectaran les relacions laborals que es troben fermament extingides abans de l'entrada en vigor d'aquest.  
  
Segona  
A pesar que les condicions contingudes en aquest conveni suposaran un esforç econòmic i de gestió enorme per a les empreses del sector (ja que la necessitat de ser negociat va sorgir en els últims mesos de manera imprevisible i s'ha consumat després de la convocatòria d'una vaga indefinida pels treballadors) i, encara que comportaran un increment notable dels costos de prestació del servei, sobrevingut en relació amb les tarifes públiques i privades prèviament establides, les parts acorden les condicions contingudes en aquest conveni amb l'objectiu de reconéixer i homologar el treball del personal tècnic d'emergències sanitàries, així com dotar de més flexibilitat la jornada amb caràcter bidireccional i mantindre la pau social.  
  
  
Tercera  
S'estableix el compromís per les dues parts que, per a pròxims convenis, es reduïsca la diferència salarial entre les categories de TES conductor i TES ajudant conductor, derivades dels increments percentuals que tendeixen a separar-les, la qual s'intentarà que no siga superior al 10 %.  
  
  
DISPOSICIÓ FINAL  
  
Registre, publicació i difusió d'aquest conveni  
Aquest conveni es presentarà en el Registre general de convenis col·lectius de treball als efectes del depòsit, la inscripció i la publicació d'aquest que procedisquen legalment.  
  
  
  
ANNEX I  
Taula salarial vigent del 01.07.2018 al 31.12.2018  
  
 2018 (del 01.07 al 31.12)  
  Salari base P. Conveni Total  
GRUP A        
Director 1.920,76 192,05 2.112,82  
Director d'àrea 1.739,93 173,99 1.913,92  
Metge 1.902,44 190,24 2.092,67  
Tècnic superior 1.902,44 190,24 2.092,67  
Tècnic mitjà 1.426,83 142,64 1.569,47  
Diplomat 1.426,83 142,64 1.569,47  
ATS 1.426,83 142,64 1.569,47  
GRUP B.1        
Cap administratiu 1.161,59 116,15 1.277,74  
Oficial 1a admtiu. 1.134,16 113,43 1.247,59  
Aux. admtiu. 960,41 96,04 1.056,44  
Asp. admtiu. 823,10 82,31 905,41  
GRUP B.2        
Analista de sistemes 1.902,44 190,24 2.092,67  
Programador 1.134,16 113,43 1.247,59  
Operador 960,41 96,04 1.056,44  
GRUP B.3        
Telefonista 969,52 96,93 1.066,45  
Ordenança 960,41 96,04 1.056,44  
Personal neteja 829,80 82,98 912,78  
Treballador en formació 823,10 82,31 905,41  
GRUP C     Total  H. presència  
Cap de tràfic 1.150,00 115,00 1.265,00 9,84  
Cap d'equip 1.180,00 118,00 1298,00 10,10  
TES conductor portalliteres 1.100,00 144,00 1244,00 9,68  
TES ajud. conductor portalliteres 915,00 120,00 1.035,00 8,05  
TES portalliteres 865,00 115,00 980,00 7,62  
Cap de taller 1.110,86 111,06 1.221,91 9,50  
Mecànic 1.037,23 103,72 1.140,95 8,87  
Ajud. mecànic 914,62 91,45 1.006,07 7,83  
Xapista 996,94 99,71 1.096,65 8,53  
Pintor 996,94 99,71 1.096,65 8,53  
  
  
  
Taula salarial 2019  
  
 2019  
  Salari base P. Conveni Total  
GRUP A        
Director 1.949,57 194,93 2.144,51  
Director d'àrea 1.766,03 176,60 1.942,63  
Metge 1.930,97 193,09 2.124,06  
Tècnic superior 1.930,97 193,09 2.124,06  
Tècnic mitjà 1.448,24 144,78 1.593,02  
Diplomat 1.448,24 144,78 1.593,02  
ATS 1.448,24 144,78 1.593,02  
GRUP B.1        
Cap administratiu 1.179,02 117,89 1.296,91  
Oficial 1a admtiu. 1.151,17 115,13 1.266,30  
Aux. admtiu. 974,81 97,48 1.072,29  
Asp. admtiu. 835,45 83,54 918,99  
GRUP B.2        
Analista de sistemes 1.930,97 193,09 2.124,06  
Programador 1.151,17 115,13 1.266,30  
Operador 974,81 97,48 1.072,29  
GRUPO B.3        
Telefonista 984,06 98,38 1.082,44  
Ordenança 974,81 97,48 1.072,29  
Personal neteja 842,24 84,23 926,47  
Treballador en formació 835,45 83,54 918,99  
GRUP C     Total  H. presència  
Cap de tràfic 1.167,25 116,73 1.283,98 9,99  
Cap d'equip 1.197,70 119,77 1.317,47 10,25  
TES conductor portalliteres 1.116,50 146,16 1.262,66 9,82  
TES ajud. conductor portalliteres 928,73 121,80 1.050,53 8,17  
TES portalliteres 877,98 116,73 994,70 7,74  
Cap de taller 1.127,52 112,72 1.240,24 9,65  
Mecànic 1.052,78 105,28 1.158,06 9,01  
Ajud. mecànic 928,34 92,82 1.021,17 7,94  
Xapista 1.011,90 101,21 1.113,10 8,66  
Pintor 1.011,90 101,21 1.113,10 8,66  
  
  
  
Taula salarial 2020  
 2020  
  Salari base P. Conveni Total  
GRUP A        
Director 1.978,82 197,86 2.176,68  
Director d'àrea 1.792,52 179,25 1.971,77  
Metge 1.959,94 195,99 2.155,92  
Tècnic superior 1.959,94 195,99 2.155,92  
Tècnic mitjà 1.469,96 146,95 1.616,91  
Diplomat 1.469,96 146,95 1.616,91  
ATS 1.469,96 146,95 1.616,91  
GRUP B.1        
Cap administratiu 1.196,70 119,66 1.316,36  
Oficial 1a admtiu. 1.168,44 116,86 1.285,29  
Aux. admtiu. 989,44 98,94 1.088,38  
Asp. admtiu. 847,98 84,80 932,77  
GRUP B.2        
Analista de sistemes 1.959,94 195,99 2.155,92  
Programador 1.168,44 116,86 1.285,29  
Operador 989,44 98,94 1.088,38  
GRUPO B.3        
Telefonista 998,82 99,86 1.098,68  
Ordenança 989,44 98,94 1.088,38  
Personal neteja 854,88 85,49 940,37  
Treballador en formació 847,98 84,80 932,77  
GRUP C       H. Presència  
Cap de tràfic 1.184,76 118,48 1.303,23 10,14  
Cap d'equip 1.215,67 121,57 1.337,23 10,40  
TES conductor portalliteres 1.133,25 148,35 1.281,60 9,97  
TES ajud. conductor portalliteres 942,66 123,63 1.066,28 8,29  
TES portalliteres 891,14 118,48 1.009,62 7,85  
Cap de taller 1.144,43 114,41 1.258,84 9,79  
Mecànic 1.068,58 106,86 1.175,43 9,14  
Ajud. mecànic 942,27 94,21 1.036,48 8,06  
Xapista 1.027,08 102,72 1.129,80 8,79  
Pintor 1.027,08 102,72 1.129,80 8,79  
  
  
  
  
Taula salarial 2021  
  
 2021  
  Salari base P. Conveni Total  
GRUP A        
Director 2.023,34 202,31 2.225,65  
Director d'àrea 1.832,85 183,28 2.016,13  
Metge 2.004,04 200,40 2.204,43  
Tècnic superior 2.004,04 200,40 2.204,43  
Tècnic mitjà 1.503,03 150,26 1.653,29  
Diplomat 1.503,03 150,26 1.653,29  
ATS 1.503,03 150,26 1.653,29  
GRUP B.1        
Cap administratiu 1.223,63 122,35 1.345,98  
Oficial 1a admtiu. 1.194,73 119,49 1.314,21  
Aux. admtiu. 1.011,70 101,17 1.112,86  
Asp. admtiu. 867,06 86,70 953,76  
GRUP B.2        
Analista de sistemes 2.004,04 200,40 2.204,43  
Programador 1.194,73 119,49 1.314,21  
Operador 1.011,70 101,17 1.112,86  
GRUPO B.3        
Telefonista 1.021,29 102,11 1.123,40  
Ordenança 1.011,70 101,17 1.112,86  
Personal neteja 874,11 87,41 961,52  
Treballador en formació 867,06 86,70 953,76  
GRUP C       H. presència  
Cap de tràfic 1.211,42 121,14 1.332,56 10,36  
Cap d'equip 1.243,02 124,30 1.367,32 10,63  
TES conductor portalliteres 1.158,75 151,69 1.310,44 10,19  
TES ajud. conductor portalliteres 963,87 126,41 1.090,27 8,48  
TES portalliteres 911,20 121,14 1.032,34 8,03  
Cap de taller 1.170,18 116,99 1.287,17 10,01  
Mecànic 1.092,62 109,26 1.201,88 9,35  
Ajud. mecànic 963,47 96,33 1.059,80 8,24  
Xapista 1.050,18 105,04 1.155,22 8,99  
Pintor 1.050,18 105,04 1.155,22 8,99  
  
  
  
Taula salarial 2022  
  
 2022  
  Salari base P. Conveni Total  
GRUP A        
Director 2.134,62 213,44 2.348,06  
Director d'àrea 1.933,65 193,36 2.127,02  
Metge 2.114,26 211,42 2.325,68  
Tècnic superior 2.114,26 211,42 2.325,68  
Tècnic mitjà 1.585,70 158,52 1.744,22  
Diplomat 1.585,70 158,52 1.744,22  
ATS 1.585,70 158,52 1.744,22  
GRUP B.1        
Cap administratiu 1.290,93 129,08 1.420,01  
Oficial 1a admtiu. 1.260,44 126,06 1.386,49  
Aux. admtiu. 1.067,34 106,73 1.174,07  
Asp. admtiu. 914,75 91,47 1.006,22  
GRUP B.2        
Analista de sistemes 2.114,26 211,42 2.325,68  
Programador 1.260,44 126,06 1.386,49  
Operador 1.067,34 106,73 1.174,07  
GRUPO B.3        
Telefonista 1.077,47 107,72 1.185,19  
Ordenança 1.067,34 106,73 1.174,07  
Personal neteja 922,19 92,22 1.014,41  
Treballador en formació 914,75 91,47 1.006,22  
GRUP C       H. presència  
Cap de tràfic 1.278,04 127,80 1.405,85 10,93  
Cap d'equip 1.311,38 131,14 1.442,52 11,22  
TES conductor portalliteres 1.222,48 160,03 1.382,51 10,75  
TES ajud. conductor portalliteres 1.016,88 133,36 1.150,24 8,95  
TES portalliteres 961,31 127,80 1.089,12 8,47  
Cap de taller 1.234,54 123,42 1.357,96 10,56  
Mecànic 1.152,71 115,27 1.267,98 9,86  
Ajud. mecànic 1.016,46 101,63 1.118,09 8,70  
Xapista 1.107,95 110,81 1.218,76 9,48  
Pintor 1.107,95 110,81 1.218,76 9,48  
  
  
  
Taula salarial 2023  
  
 2023  
  Salari base P. Conveni Total  
GRUP A        
Director 2.273,37 227,31 2.500,69  
Director d'àrea 2.059,34 205,93 2.265,27  
Metge 2.251,68 225,16 2.476,85  
Tècnic superior 2.251,68 225,16 2.476,85  
Tècnic mitjà 1.688,77 168,83 1.857,60  
Diplomat 1.688,77 168,83 1.857,60  
ATS 1.688,77 168,83 1.857,60  
GRUP B.1        
Cap administratiu 1.374,84 137,47 1.512,31  
Oficial 1a admtiu. 1.342,36 134,25 1.476,62  
Aux. admtiu. 1.136,72 113,67 1.250,39  
Asp. admtiu. 974,20 97,42 1.071,62  
GRUP B.2        
Analista de sistemes 2.251,68 225,16 2.476,85  
Programador 1.342,36 134,25 1.476,62  
Operador 1.136,72 113,67 1.250,39  
GRUPO B.3        
Telefonista 1.147,50 114,72 1.262,22  
Ordenança 1.136,72 113,67 1.250,39  
Personal neteja 982,13 98,21 1.080,34  
Treballador en formació 974,20 97,42 1.071,62  
GRUP C       H. presència  
Cap de tràfic 1.361,12 136,11 1.497,23 11,65  
Cap d'equip 1.396,62 139,66 1.536,29 11,95  
TES conductor portalliteres 1.301,94 170,44 1.472,37 11,45  
TES ajud. conductor portalliteres 1.082,98 142,03 1.225,00 9,53  
TES portalliteres 1.023,80 136,11 1.159,91 9,02  
Cap de taller 1.314,79 131,45 1.446,23 11,25  
Mecànic 1.227,64 122,76 1.350,40 10,50  
Ajud. mecànic 1.082,53 108,24 1.190,77 9,26  
Xapista 1.179,96 118,02 1.297,98 10,10  
Pintor 1.179,96 118,02 1.297,98 10,10